500 penduduk dipindahkan susulan kebakaran di Seoul

SEOUL, 21 Januari- Sekurang-kurangnya 500 penduduk dipindahkan apabila kebakaran memusnahkan sekurang-kurangnya 60 buah rumah di perkampungan di Shanty, di sini.Bagaimanapun, tiada kemalangan jiwa dilaporkan.Menurut pihak bomba, kebakaran yang berlaku pada 6.27 pagi semalam itu berjaya dipadamkan sepenuhnya pada 11.46 pagi.Pegawai dari Balai Bomba Gangnam, Shin Yong Ho memberitahu, setakat ini tiada laporan mengenai kematian atau kecederaan dan kebakaran melibatkan kawasan seluas kira-kira 2,700 meter persegi.Lebih 900 anggota bomba serta pegawai polis dikerah ke lokasi kejadian.

(Rakaman dron menunjukkan kebakaran berlaku di perkampungan Guryong / Foto REUTERS)

Terdapat kira-kira 666 isi rumah mendiami kampung berkenaan.Presiden Korea Selatan, Yoon Suk Yeol yang kini dalam lawatan ke Switzerland untuk menghadiri forum Davos, menggesa usaha maksimum dalam menggerakkan semua anggota bomba dan peralatan yang ada untuk memastikan tiada yang terkorban dalam kejadian itu.-REUTERS


Lima maut, lima cedera dalam kejadian tembakan di Georgia

SAGAREJO, 21 Januari- Sekurang-kurangnya lima orang termasuk seorang pegawai polis terbunuh, manakala lima lagi cedera dalam kejadian tembakan di timur Georgia.Kementerian Dalam Negeri memaklumkan, penyerang melepaskan tembakan dari balkoni sebuah pangsapuri di bandar Sagarejo.Kenyataan sama menyebut, penyerang turut melepaskan tembakan ke arah kakitangan Kementerian Dalam Negeri.Selepas pasukan keselamatan tambahan dikerah ke tempat kejadian, penyerang mungkin membunuh diri dengan menggunakan senjata api.

(Ambulans tiba di lokasi kejadian untuk membawa mangsa terlibat ke hospital / Foto REUTERS)

Menteri Dalam Negeri Georgia, Vakhtang Gomelauri berkata, penyerang telah berkhidmat dalam Angkatan Tentera Georgia dari 2006 hingga 2021.Pihak berkuasa telah memulakan siasatan terhadap serangan itu.-REUTERS


Mayat kanak-kanak jatuh dalam lubang konkrit dibawa keluar

DONG THAP, 21 Januari- Pasukan penyelamat di Vietnam berjaya membawa keluar mayat kanak-kanak lelaki dari lubang konkrit di sebuah tapak pembinaan, tiga minggu selepas mangsa terperangkap.Thai Ly Hao Nam, 10 tahun terjatuh ke dalam lubang seluas 25 sentimeter dan sedalam 35 meter ketika mencari besi buruk pada 31 Disember lalu.Mayat Nam dibawa keluar menggunakan peralatan khas semalam selepas penyelamat berjaya memasuki lubang tersebut.Pihak berkuasa memaklumkan, kerja menyelamat mengambil masa yang lama disebabkan risiko runtuhan berterusan di sekeliling tiang tersebut.Mayat Nam ketika ditemui masih dalam keadaan sempurna dan telah dituntut oleh keluarganya untuk disemadikan.

(Antara jentera yang digunakan dalam misi mengeluarkan mayat Thai Ly Hao Nam, 10 tahun yang terjatuh ke dalam lubang sedalam 35 meter / Foto AFP)

Kejadian hujung tahun lalu yang menggemparkan Vietnam itu menyaksikan beratus-ratus penyelamat, termasuk askar dan pakar kejuruteraan dikerah menyelamatkan mangsa dalam kejadian di wilayah Dong Thap, Delta Mekong.Selepas empat hari, pihak berkuasa mengisytiharkan Nam telah meninggal dunia dan memaklumkan bahawa usaha membawa keluar mayatnya adalah sukar.-AFP


Pelakon Alec Baldwin didakwa atas tuduhan menyebabkan kematian krew filem di set penggambaran

LOS ANGELES, 20 Januari- Pelakon dan penerbit, Alec Baldwin akan didakwa atas tuduhan menyebabkan kematian kerana menembak secara tidak sengaja krew filem di set penggambaran filem baharunya Rust pada 2021, kata pihak berkuasa pada Khamis.Aktor veteran Hollywood berumur 64 tahun itu, secara tidak sengaja melepaskan tembakan daripada pistol prop jenis 'Colt .45' pada set filem di New Mexico Santa Fe County.Insiden tembakan itu membunuh ahli sinematografi filem, Halyna Hutchins, 42, dan mencederakan pengarah Joel Souza.Menurut Peguam Daerah Kehakiman Pertama New Mexico Mary Carmack-Altwies, penyedia senjata di set pengambaran itu, Hannah Gutierrez-Reed, juga akan didakwa atas tuduhan serupa.Jika sabit kesalahan, mereka berdua berdepan hukuman penjara sehingga 18 bulan dan denda A$5,000, tetapi pengubahsuaian terhadap spesifikasi asal senjata api boleh membawa hukuman itu kepada lima tahun."Selepas siasatan menyeluruh terhadap bukti dan undang-undang negeri New Mexico, saya memutuskan terdapat bukti yang mencukupi untuk memfailkan pertuduhan jenayah terhadap Alec Baldwin dan ahli kru filem Rust yang lain. "Pada pandangan saya, tiada siapa yang melebihi undang-undang dan semua orang berhak mendapat keadilan,”kata Carmack-Altwies," katanya.

Merujuk reaksi Baldwin, aktor itu berulang kali mempertahankan yang dia dimaklumkan pihak produksi dibekalkan pistol tanpa peluru untuk babak berkenaan.Bekas bintang "30 Rock" itu juga sebelum ini menegaskan dia tidak menarik picu, walaupun pakar senjata api FBI berkata ini tidak mungkin.Peguam Baldwin, Luke Nikas berikrar untuk menang kes berkenaan, yang disebutnya sebagai kesalahan keadilan yang mengerikan.""Anak guam saya tidak mempunyai sebab untuk mempercayai terdapat peluru hidup di dalam pistol bagi mana-mana set filem."Dia bergantung kepada pihak pengendali senjata bagi set penggambaran itu, yang memberi jaminan bahawa pistol itu langsung tidak mempunyai peluru."Kami akan melawan tuduhan ini, dan kami akan menang," katanya.-AFP


Korea Selatan mansuh  pemakaian pelitup muka hujung bulan ini

(Wanita dilihat mengenakan pelitup muka berjalan melepasi pasangan yangmengambil gambar di Seoul, Korea Selatan/FOTO FAIL REUTERS)

SEOUL, 20 Januari- Korea Selatan akan memansuhkan pemakaian mandatori pelitup muka di kebanyakan tempat awam tertutup akhir bulan ini.Perkara itu disahkan Perdana Menteri Han Duck-soo pada Jumaat, namun memaklumkan ia masih perlu dipakai ketika manaiki pengangkutan awam dan ketika berasadi fasiliti perubatan.Katanya, penarikan pemakaian pelitup muka akan berkuat kuasa pada 30 Januari, sebagai langkah terbaharu negara itu untuk melonggarkan peraturan COVID-19 "Jumlah jangkitan baharu harian terus menurun dan walaupun terdapat kebimbangan mengenai peningkatan kes di China, keadaan di sini terkawal tanpa masalah besar," kata perdana menteri itu semasa mesyuarat respon COVID-19.Korea Selatan telah mengarahkan ujian COVID-19 untuk pelancong yang tiba dari China selepas Beijing mengambil langkah sama.Pengumuman Jumaat dibuat tepat tiga tahun selepas Korea Selatan melaporkan wabak pertama jangkitan COVID-19 di negara itu pada 20 Januari 2020.

(Wanita memakai pelitup muka berjalan di daerah beli-belah di tengah-tengah pandemik COVID-19 di Seoul, Korea Selatan/FOTO FAIL REUTERS)

Ia juga sebagai antara persiapan berjaga-jaga sempena cuti Tahun Baharu Lunar di mana ramai rakyat Korea Selatan pulang ke kampung halaman mereka.Pelonggaran peraturan pemakaian pelitup muka ditambah dengan cuti yang akan datang boleh mengakibatkan lonjakan dalam kes baharu, Han memberi amaran, menggesa pihak berkuasa kesihatan untuk terus berwaspada terutama bagi golongan berisiko terhadap jangkitan.Korea Selatan telah membatalkan kebanyakan langkah berjaga-jaga yang berkaitan dengan pandemik, tetapi ia mengekalkan peraturan pengasingan tujuh hari bagi mereka yang positif COVID-19 -REUTERS


Remaja perempuan didakwa bunuh budak lelaki 11 tahun di Dallas AS

NEW YORK, 20 Januari- Seorang remaja perempuan berusia 14 tahun di Dallas, selatan Texas, Amerika Syarikat (AS) didakwa atas tuduhan membunuh seorang budak lelaki berusia 11 tahun, lapor Xinhua memetik polis Dallas.Polis menerima panggilan pada petang Ahad dan hasi siasatan mendapati berlaku pergaduhan antara dua gadis di tempat letak kereta kompleks itu, menurut laporan CNN."Seorang suspek juvana mengambil pistol dan menembak ke arah remaja yang bergelut dengannya namun tembakan itu mengenai seorang remaja lelaki yang berada berdekatan," kata polis Dallas dalam satu kenyataan.Suspek pada mulanya melarikan diri dari lokasi namun berjaya ditahan dan didakwa.

Mangsa yang maut itu merupak(an murid darjah lima di DeSoto Independent School District.Lebih 6,000 kanak-kanak dan remaja cedera atau terbunuh dalam insiden tembakan di AS pada 2022, menurut lama sesawang Arkib Keganasan Senjata AS. -BERNAMA


China rekod lonjakan kemasukan ke hospital pesakit COVID-19 -WHO

GENEVA, 20 Januari- China merekodkan lonjakan ketara jumlah kemasukan ke hospital bagi pesakit COVID-19 sepanjang seminggu sehingga 15 Januari lalu, mencatat angka tertinggi sejak pandemik bermula.Pertubuhan Kesihatan Sedunia (WHO) berkata, ia berdasarkan data mingguan terkini yang diterbitkan Pertubuhan Kesihatan Sedunia (WHO), semalam.Bagaimanapun, WHO menjelaskan ia masih menunggu perincian data di setiap wilayah yang dipecahkan mengikut laporan mingguan membabitkan hampir 60,000 kematian di hospital berkait dengan COVID-19 yang dilaporkan China minggu lalu.Laporan WHO yang menggunakan data disediakan Beijing, menunjukkan jumlah pesakit dimasukkan ke hospital di China melonjak 70 peratus kepada 63,307 berbanding minggu sebelumnya.Awal bulan lalu, Beijing menamatkan dasar ketat sifar COVID-19 yang dikuatkuasakan selama tiga tahun, membabitkan ujian saringan yang kerap, sekatan perjalanan dan perintah berkurung besar-besaran, susulan protes pada hujung November tahun lalu.

(Seorang pegawai perubatan menjalankan rawatan di jabatan kecemasan hospital,  di Shanghai, China, 5 Januari 2023/FOTO REUTERS)

Sejak dasar ketat itu ditamatkan, jumlah kes baharu COVID-19 melonjak di seluruh negara yang memiliki 1.4 bilion penduduk itu.WHO dan beberapa pihak lain sebelum ini mendakwa mendakwa laporan dikeluarkan China berhubung virus itu dikecilkan berbanding skala sebenar, dan menggesa Beijing memberikan perincian data, termasuk kematian dan penjujukan genom. - REUTERS


Populasi iguana kuning di Pulau Fernandina meningkat

GALAPAGOS, 20 Januari- Populasi iguana kuning di Pulau Fernandina, Galapagos meningkat kepada 46,000 spesies.Pengarah Taman Negara Galapagos Danny Rueda berkata peningkatan berkenaan dicapai melalui program pemuliharaan kekal yang dijalankan di pulau itu."Populasi iguana kuning yang besar dan sihat baik untuk ekosistem kerana ia membantu menyebarkan benih ke seluruh pulau terutamanya di Pulau Fernandina. Pulau berkenaan pulau ketiga terbesar di Galapagos," katanya ketika ditemui pemberita di sini.Rueda berkata keputusan itu menggalakkan pihak berkuasa taman untuk meneruskan usaha pemuliharaan haiwan terbabit. - REUTERS


15 maut, tiga parah berek tentera Armenia terbakar

AZAT, 20 Januari- Kebakaran besar di berek unit tentera Armenia menyebabkan 15 anggota terbunuh dan tiga yang lain cedera parah.Kementerian Pertahanan Armenia berkata, kebakaran berlaku pada pukul 1.30 pagi waktu tempatan di berek tentera yang terletak di sini."Berdasarkan maklumat awal, antara yang maut adalah anggota daripada unit kejuruteraan dan unit penembak tepat. Punca kebakaran masih dalam siasatan," katanya menerusi kenyataan.Krisis politik yang tercetus selepas pasca perang 2020 dengan Azerbaijan menyaksikan Armenia kerap ditimpa tragedi yang mengorbankan banyak nyawa.Kekalahan teruk pada perang tersebut menyaksikan negara yang mempunyai kira-kira tiga juta penduduk itu terus dibelenggu pelbagai krisis termasuk krisis politik.Selain kebakaran terbaharu di berek tentera, Armenia pernah digemparkan dengan letupan dan kebakaran di sebuah pasar di Yerevan, Ogos tahun lalu yang mengorbankan 12 nyawa. - AFP

(Krisis politik yang tercetus pasca perang 2020 dengan Azerbaijan menyaksikan Armenia kerap ditimpa tragedi yang mengorbankan banyak nyawa)


LOS ANGELES, 20 Januari- Pelakon dan penerbit, Alec Baldwin akan didakwa atas tuduhan menyebabkan kematian kerana menembak secara tidak sengaja krew filem di set penggambaran filem baharunya Rust pada 2021, kata pihak berkuasa pada Khamis.Aktor veteran Hollywood berumur 64 tahun itu, secara tidak sengaja melepaskan tembakan daripada pistol prop jenis 'Colt .45' pada set filem di New Mexico Santa Fe County.Insiden tembakan itu membunuh ahli sinematografi filem, Halyna Hutchins, 42, dan mencederakan pengarah Joel Souza.Menurut Peguam Daerah Kehakiman Pertama New Mexico Mary Carmack-Altwies, penyedia senjata di set pengambaran itu, Hannah Gutierrez-Reed, juga akan didakwa atas tuduhan serupa.Jika sabit kesalahan, mereka berdua berdepan hukuman penjara sehingga 18 bulan dan denda A$5,000, tetapi pengubahsuaian terhadap spesifikasi asal senjata api boleh membawa hukuman itu kepada lima tahun."Selepas siasatan menyeluruh terhadap bukti dan undang-undang negeri New Mexico, saya memutuskan terdapat bukti yang mencukupi untuk memfailkan pertuduhan jenayah terhadap Alec Baldwin dan ahli kru filem Rust yang lain. "Pada pandangan saya, tiada siapa yang melebihi undang-undang dan semua orang berhak mendapat keadilan,”kata Carmack-Altwies," katanya.Merujuk reaksi Baldwin, aktor itu berulang kali mempertahankan yang dia dimaklumkan pihak produksi dibekalkan pistol tanpa peluru untuk babak berkenaan.

Bekas bintang "30 Rock" itu juga sebelum ini menegaskan dia tidak menarik picu, walaupun pakar senjata api FBI berkata ini tidak mungkin.Peguam Baldwin, Luke Nikas berikrar untuk menang kes berkenaan, yang disebutnya sebagai kesalahan keadilan yang mengerikan.""Anak guam saya tidak mempunyai sebab untuk mempercayai terdapat peluru hidup di dalam pistol bagi mana-mana set filem."Dia bergantung kepada pihak pengendali senjata bagi set penggambaran itu, yang memberi jaminan bahawa pistol itu langsung tidak mempunyai peluru."Kami akan melawan tuduhan ini, dan kami akan menang," katanya.-AFP


16 pesawat, tiga kapal China dikesan berhampiran Taiwan

TAIWAN, 20 Januari- Kementerian Pertahanan Taiwan mendedahkan berjaya mengesan 16 pesawat dan tiga kapal tentera laut China berhampiran negara itu.Kesemua pesawat dan kapal tentera laut tersebut dikesan berada sekitar Taiwan pagi semalam."Empat daripada pesawat itu dikenal pasti sebagai pesawat pengebom Xian JH-7, dron peninjau BZK-007 dan dua jet pejuang Shenyang J-16. Pesawat peronda udara tempur, kapal tentera dan sistem peluru berpandu darat tentera Taiwan telah diarah memantau dan bertindak balas terhadap aktiviti tersebut," katanya menerusi kenyataan.Situasi tegang hubungan Taiwan dan China sejak tahun lalu berlarutan hingga kini.Ketegangan antara China dan Taiwan memuncak selepas Speaker Dewan Rakyat Amerika Syarikat, Nancy Pelosi melawat pulau itu pada Ogos tahun lalu.Beijing telah memberi amaran kepada kuasa-kuasa barat agar kekal dengan pendirian menyokong polisi satu China bagi mengelak pemisahan Taiwan.- AFP

(Ketegangan antara China dan Taiwan memuncak selepas Speaker Dewan Rakyat Amerika Syarikat, Nancy Pelosi melawat pulau itu pada Ogos tahun lalu)


269 pendatang asing ditemui dalam treler

CHIAPAS, 20 Januari- Seramai 269 pendatang asing tanpa izin dari Amerika Tengah dan Amerika Selatan ditemui dalam sebuah treler berhampiran sempadan selatan negara itu, Selasa lalu.Pemandu treler terbabit ditahan polis selepas cuba melarikan diri.Pihak berkuasa berkata mereka cuba menyeberangi sempadan Tuxtla dalam usaha melarikan diri daripada kemiskinan dan keganasan."Hampir kesemua 269 pendatang asing tanpa izin yang ditemui pihak berkuasa adalah dari Guatemala, tiga dari El Salvador, tiga dari Ecuador dan dua dari Honduras," katanya menerusi kenyataan.Sementara itu, menurut Institut Migrasi Kebangsaan Mexico, 20 daripada mereka merupakan kanak-kanak bawah umur tanpa ditemani waris dewasa.Mereka telah dibawa ke pejabat institut imigresen untuk menentukan status masing-masing. - AFP

(Pemandu treler terbabit ditahan polis selepas cuba melarikan diri)


Seorang maut, puluhan orang cedera dalam rempuhan sebelum aksi akhir Piala Teluk Iraq

(Beribu-ribu peminat tanpa tiket telah berkumpul di luar stadium di Basra Iraq untuk menonton perlawanan bola sepak akhir Piala Teluk Arab antara Iraq dan Oman/AFP)

BASRA, 19 Januari- Seorang terbunuh dan puluhan orang cedera pada Khamis selepas berlaku rempuhan di luar stadium bola sepak di Iraq beberapa jam sebelum perlawanan akhir Piala Teluk.Sudah lama diharamkan daripada menganjurkan perlawanan bola sepak antarabangsa, Iraq yang dilanda perang penganjuran Piala Teluk memberi imej baharu, namun berdepan situasi yang memerlukan organisasi terbabit mengambil tanggungjawab atas insiden berkenaan.Beribu-ribu peminat, kebanyakannya tanpa tiket, telah berkumpul di luar stadium di bandar utama di selatan Iraq, itu, sejak subuh dengan harapan dapat menyaksikan perlawanan akhir antara Iraq dan Oman, yang sepatutnya bermula pada 7 malam waktu tempatan."Terdapat satu kematian dan berpuluh-puluh orang lagi cedera," menurut seorang pegawai kesihatan.Manakala seorang pegawai kementerian dalam negeri memberikan turut memberi gambaran berlaku kesesekan penyokong di luar stadium. "Sebilangan besar penyokong, hadir tanpa tiket, telah berkumpul dan cuba untuk masuk," kata pegawai itu.

(Anggota pasukan keselamatan membawa penyokong yang cedera yang cedera untuk bantuan kecemasandi Stadium Antarabangsa Basra berikutan rempuhan menjelang perlawanan akhir Piala Teluk Arab antara Iraq dan Oman/AFP)

Seorang jurugambar AFP di dalam stadium berkata pintu stadium masih ditutup apabila rempuhan berlaku. "Kedengaran siren ambulans yang tiba untuk membawa mangsa yang cedera ke hospital.Imej yang disiarkan di media sosial menunjukkan lautan manusia di luar stadium menjadi punca rempuhan.-AFP


Hong Kong mansuh kuarantin kepada pesakit COVID-19 bermula 30 Januari

HONG KONG, 19 Januari - Pesakit COVID-19 di Hong Kong tidak lagi perlu menjalani kuarantin mulai 30 Januari ini.Langkah tersebut adalah sebahagian keputusan pihak berkuasa dalam menurunkan status COVID-19 di wilayah pentadbiran khas China itu.Status COVID-19 juga telah ditukar daripada penyakit pernafasan yang serius kepada sejenis penyakit endemik.

Walau bagaimanapun, orang ramai tetap disaran memakai pelitup muka di lokasi awam dan tertutup, kecuali ketika bersenam.Pihak berkuasa berkata pemansuhan arahan dan sekatan terhadap COVID-19 dan pesakitnya juga adalah langkah penting kepada penduduk Hong Kong kembali kepada kehidupan normal.Malah, ia juga sejajar dengan langkah pemansuhan dasar sifar COVID yang diambil China sejak 8 Januari lalu.Minggu lalu, perkhidmatan kereta api laju antara Hong Kong dan China disambung semula buat kali pertama sejak pandemik COVID-19.-AFP


Kazakhstan bubar parlimen, umum adakan pilihan raya 19 Mac ini

(Pilihan raya Kazakstan pada November 2022/AFP)

ASTANA, 19 Januari- Presiden Kazakhstan Kassym-Jomart Tokayev membubarkan Parlimen negara berkenaan pada Khamis dan menetapkan pilihan raya awal pada 19 Mac ini.Pengumuman itu dibuat setahun selepas Kazakhstan dilanda huru-hara dengan rusuhan maut yang mengorbankan 238 orang pada Januari tahun lalu."Pada Januari 2023, ketua negara melalui dekri membubarkan Majilis Parlimen Kazakhstan," menurut Presiden dalam satu kenyataan.Kenyataan itu juga memaklumkan, Presiden turut membubarkan badan perundangan tempatan.Langkah itu selaras dengan pembaharuan Perlembagaan 2022 selepas tiga dekad pemimpin terdahulu, Nursultan Nazarbayev berkuasa.Dalam mesej kepada rakyat Kazakhstan Tokayev berkata beliau berharap pilihan raya mengejut akan memberi dorongan baharu kepada pemodenan negara bekas Soviet yang kaya dengan sumber semula jadi itu.

(Presiden Kazakhstan Kassym-Jomart Tokayev ketika pengundian pada November tahun lalu/AFP)

Tokayev dipilih semula pada November lalu, memenangi 80 peratus undi selepas pilihan raya dikritik kerana kekurangan persaingan.Semasa kempennya, beliau berjanji untuk mewujudkan "Kazakhstan Baharu" yang menurutnya akan lebih adil.Tokayev juga telah berjanji untuk memperbaharui semua institusi kuasa utama. -AFP


Hampir 50 mayat ditemukan dalam kubur besar di Congo - PBB

NEW YORK, 19 Januari- Pasukan pengaman Pertubuhan Bangsa-Bangsa Bersatu (PBB) menemukan hampir 50 mayat orang awam dalam kubur besar di timur Republik Demokratik Congo, selepas beberapa siri serangan didakwa dilakukan kumpulan bersenjata.Semua mayat itu ditemukan ketika pasukan pengaman PBB sedang membuat rondaan di wilayah bermasalah Ituri, susulan serangan ganas disyaki oleh militan CODECO.Timbalan jurucakap PBB, Farhan Haq, berkata pasukan pengaman PBB melaporkan mengenai kewujudan kubur besar yang mengandungi 42 mayat orang awam, termasuk 12 wanita dan enam kanak-kanak yang ditemukan di kampung Nyamamba."Satu lagi kubur turut ditemui di kampung Mbogi, yang mengandungi tujuh mayat lelaki," katanya.Susulan penemuan itu, Haq menggesa siasatan dilakukan bagi mengenal pasti sama ada kubur berkenaan berkait dengan serangan kumpulan militan."Monusco menyokong sistem kehakiman Congo untuk menyiasat serangan terbabit dan menggesa pihak bertanggungjawab di bawa ke muka pengadilan," katanya, merujuk kepada operasi pengaman PBB di negara itu.Wilayah Ituri yang bersempadan dengan Uganda, merekodkan beberapa kes keganasan sejak beberapa minggu lalu, selepas pembunuhan seorang guru daripada komuniti Lendu mencetus serangan balas militan CODECO, yang mendakwa mewakili kumpulan etnik berkenaan.Komuniti Lendu dan Hema bersengketa sejak sekian lama, menyebabkan ribuan kematian antara 1999 hingga 2003, sebelum campur tangan pasukan tentera pengaman Eropah.Namun, insiden keganasan kembali berulang pada 2017 susulan kemunculan CODECO. Militan Zaire pula mendakwa mewakili komuniti Hema.Aktivis hak asasi manusia di Ituri, Dieudonne Lossa, mendakwa lebih 80 orang awam terbunuh di wilayah itu sejak awal bulan ini.Pada masa sama, Haq memberi amaran kemungkinan keadaan di rantau itu bertukar menjadi lebih buruk, dan memaklumkan sekurang-kurangnya 195 orang awam terbunuh, 68 cedera dan 84 diculik dalam serangan didakwa didalangi CODECO dan kumpulan bersenjata Zaire. - AFP

(Polis Congo menyuraikan penunjuk perasaan yang menggesa pihak berkuasa membanteras serangan pengganas yang meragut banyak nyawa orang awam, di Goma, wilayah Kivu Utara, Congo/ REUTERS)


Rayuan Raja Dadah Mexico jalani hukuman penjara di tanah air dipertimbang

(Joaquin "El Chapo" Guzman sedang menjalani hukuman seumur hidup di penjara persekutuan Colorado selepas dia diekstradisi ke AS dan dijatuhkan hukuman pada 2019/ AFP)

MEXICO, 19 Januari-Permohonan Raja Dadah Mexico, Joaquin "El Chapo" Guzman untuk pulang ke tanah air bagi meneruskan hukuman penjara seumur hidup akan dipertimbangkan.Perkara berkenaan dimaklumkan Presiden Andres Manuel Lopez Obrador.El Chapo dilaporkan merayu kepada Presiden dengan mendakwa telah diseksa secara psikologi di penjara Amerika Syarikat.Susulan itu Lopez Obrador berkata beliau akan melihat perkara itu.

(Presiden Andres Manuel Lopez Obrador/ AFP)

Tambahnya lagi, tidak jelas sama ada Mexico mempunyai kuasa untuk memenuhi permintaan beliau, namun usaha ke arah itu sentiasa terbuka atas nama hak asasi manusia. El Chapo kini berdepan hukuman penjara seumur hidup di Colarado selepas disabitkan kesalahan pengedaran dadah, pengubahan wang haram dan kesalahan berkaitan senjata pada 2019.Menurut salah seorang peguamnya, Jose Refugio Rodriguez, El Chapo di katakan tidak gembira dengan keadaan penjara yang sangat teruk termasuk pengasingan.Dia berharap dapat kembali ke tanah air untuk meneruskan hukuman di bawah perjanjian antara kedua-dua negara.


Replika logo Twitter dilelong dengan harga AS$100,000

(Foto ihsan oleh pengendali lelongan, Heritage Golden Pasrtner/AFP)

SAN FRANCISCO, 18 Januari- Sebuah replika berbentuk burung yang merupakan logo Twitter dijual dengan harga A$100,000 dalam sesi lelongan perabot,dan peralatan di ibu pejhabat syarikat itu, di sini.Pengendali acara lelong, Heritage Global Partners mengesahkan, antara barang yang dilelong secara dalam talian itu termasuk lampu neon bersaiz 10 kaki berbentuk burung logo Twitter, yang dijual dengan harga A$40,000.Antara 631 lot lelongan termasuk mesin espreso, meja ergonomik, televisyen, stesen pengecasan basikal elektrik, ketuhar oven dan pasu hiasan berbentuk "@".Meja bilik mesyuarat diperbuat daripada kayu tebus guna dilelong pada harga AS$10,500 manakala mesin espresso mewah La Marzocco Strada 3 yang mana harga runcit berjumlah AS$30,000 dilelong sekitar AS$13,500, sementara tanaman hiasan dengan simbol '@' dilelong pada harga hampir AS$15,000Penjualan itu dibuat dalam usaha pemiliknya, Elon Musk mengurangkan kos di Twitter berikutan pembelian AS$44 billion syarikat itu tahun lalu.Hanya beberapa minggu selepas pemilikan Twitter, Musk memecat kira-kira separuh daripada 7,500 tenaga kerjanya, mencetuskan kebimbangan bahawa syarikat itu tidak mempunyai kakitangan yang mencukupi.

(Lampu neon bersaiz 10 kaki berbentuk burung logo Twitter, yang dilelong dengan harga A$40,000/AFP)

Musk berkata strateginya adalah untuk mengurangkan kos secara besar-besaran sambil membina hasil, dan perkhidmatan langganan A$8 baharu yang dipanggil Twitter Blue akan membantu matlamat berkenaan.Twitter yang diterajui Musk telah dirundung huru-hara, dengan pemberhentian beramai-ramai, pengembalian akaun yang diharamkan dan penggantungan tenrhadap pengkritik jutawan kelahiran Afrika Selatan itu.Pengambilalihan Musk juga menyaksikan tercetusnya sentimen perkauman atau kebencian, dan menggugat minat pengiklan besar yang merupakan sumber pendapatan utama Twitter. -AFP


Jepun digesa tangguh pelepasan air radioaktif Fukushima ke laut

(Tangki simpanan air dirawat di loji nuklear Fukushima Daiichi yang rosak akibat tsunami di Okuma, Fukushima, Jepun/ REUTERS)

SYDNEY, 19 Januari- Negara kepulauan Pasifik menggesa Jepun menangguhkan pelepasan air daripada loji nuklear Fukushima yang musnah akibat tsunami, kerana bimbang sektor perikanan akan tercemar.Forum Kepulauan Pasifik (PIF) yang merangkumi 17 negara pulau, bimbang pelepasan air itu bakal meninggalkan kesan besar pada kawasan tangkapan ikan yang menjadi sumber ekonomi negara berkenaan, selain menjadi sumber separuh bekalan tuna global.Setiausaha Agung PIF, Henry Puna, berkata rantau itu bertegas bahawa air dari loji yang musnah akibat gempa bumi dan tsunami, tidak boleh dilepaskan sehinggalah semua pihak mengesahkan ia selamat.Katanya, penduduk Pasifik berterusan menanggung kesan jangka panjang akibat ujian nuklear setiap hari ketika ini, yang sebahagian besarnya berakhir di laut."Kita perlu menentang tindakan yang berisiko membawa kita kepada satu lagi bencana pencemaran nuklear yang besar akibat tindakan pihak lain," katanya dalam satu mesyuarat di Suva, Fiji, yang disiarkan secara langsung, semalam.Minggu lalu, kerajaan Jepun memaklumkan, air daripada loji nuklear Fukushima yang musnah, mungkin dilepaskan ke laut sekitar musim bunga atau musim panas tahun ini, sekali gus mencetus kebimbangan dalam kalangan negara pulau, yang masih bergelut dengan legasi ujian nuklear beberapa dekad lalu.Pada April 2021, Jepun meluluskan pelepasan lebih satu juta tan air dari loji itu ke laut selepas rawatan.Amerika Syarikat (AS) menjalankan ujian nuklear di kepulauan Pasifik sekitar 1940an dan 1950an, menyebabkan Kepulauan Marshall terus berkempen menuntut pampasan lebih besar dari Washington berikutan kesan kesihatan dan alam sekitar yang berkekalan.Perancis pula melaksanakan ujian bom atom di Mururoa Atoll di Polynesia Perancis di selatan Lautan Pasifik antara 1966 hingga 1996.

(Pemandangan dari udara menunjukkan tangki simpanan untuk air terawat di loji tenaga nuklear Fukushima Daiichi yang lumpuh akibat tsunami di bandar Okuma, wilayah Fukushima, Jepun/ REUTERS)

Sementara itu, saintis Institusi Oseanografi Woods Hole, Ken Buesseler, dalam mesyuarat berkenaan memaklumkan, panel pakar PIF menggesa Jepun mempertimbangkan semula pelepasan air itu kerana langkah itu tidak disokong data, dan lebih banyak maklumat diperlukan.Katanya, bahan radioaktif boleh bergerak ke seluruh lautan melalui arus laut dan pergerakan pasang surut air, sekali gus berisiko mencemarkan ikan dan hidupan laut lain.Seorang jurucakap Jabatan Negara AS pula berkata, Jepun sudah meneliti beberapa pilihan untuk berdepan 'keadaan yang unik lagi mencabar'."Jepun sudah mempertimbangkan beberapa pilihan dan kesannya, bersikap telus dalam keputusannya, dan dilihat melaksanakan pendekatan yang selaras dengan piawaian keselamatan nuklear diperakui pada peringkat global."Kami menantikan penyelarasan berterusan oleh kerajaan Jepun dengan Agensi Tenaga Atom Antarabangsa (IAEA) yang memantau keberkesanan pendekatan ini," katanya.Sebelum ini, Kementerian Luar Jepun memaklumkan, pihak berkuasa mengesahkan pelepasan air itu adalah selamat, kerana ia akan ditapis untuk menyingkirkan kebanyakan isotop, namun ia masih memiliki sejumlah tritium, isotop hidrogen yang sukar untuk diasingkan daripada air. - REUTERS


Zelensky arahkan perkhidmatan sulit Ukraine jalankan siasatan helikopter terhempas

KIEV, 19 Januari- Presiden Ukraine, Volodymyr Zelensky menugaskan perkhidmatan sulit negara itu untuk menyiasat punca nahas helikopter yang menyebabkan kematian 14 orang termasuk Menteri Dalam Negeri, Denys Monastyrsky.Menurut Agensi Akhbar Jerman (dpa), punca insiden pagi Rabu itu masih belum dapat dipastikan tetapi Zelensky menjanjikan penjelasan menerusi ucapan video.Beliau berkata menteri dan timbalannya, Yehvheniy Yenin bukanlah ahli politik yang "mudah digantikan" dan menyifatkan satu kehilangan besar bagi negara ini.Laporan terbaharu mendedahkan mangsa yang maut termasuk seorang kanak-kanak manakala 25 lagi cedera. -BERNAMA


PM New Zealand umum letak jawatan bulan depan

WELLINGTON, 19 Januari- Perdana Menteri New Zealand, Jacinda Ardern mengumumkan akan meletak jawatan bulan depan.

Pengumuman itu dibuat dalam mesyuarat bersama anggota parti pimpinannya, Parti Buruh, di sini pada Khamis.Peletakan jawatannya akan berkuat kuasa selewat-lewatnya 7 Februari depan dan kaukus parti itu akan mengundi pemimpin baharu, 22 Januari ini. Pilihan Raya Umum pula akan diadakan pada 14 Oktober depan. Katanya, keputusan mengundurkan diri dibuat selepas beliau merasakan tidak lagi mampu memikul tanggungjawab sebagai Perdana Menteri. "Bagi saya sudah tiba masanya."Saya tahu apa yang diperlukan dalam menggalas jawatan ini. "Dan saya tahu saya tiada lagi keupayaan untuk menjalankan tanggungjawab tersebut," katanya.

Beliau juga berkata tiada rahsia di sebalik peletakan jawatannya itu.Ardern dilantik sebagai Perdana Menteri dalam kerajaan campuran pada tahun 2017, sebelum mengetuai Parti Buruh memenangi Pilihan Raya pada 2020. Bagaimanapun, populariti beliau dan parti itu, mencatatkan penurunan dalam tinjauan pendapat baru-baru ini.-AFP


AS hantar pakej terbaru bantuan AS$3.5 bilion kepada Ukraine

(Kereta kebal M1A1 Abrams buatan Amerika Syarikat (AS) yang menjadi idaman tentera Ukraine bagi menentang pencerobohan Russia/ REUTERS)

WASHINGTON, 19 Januari- Amerika Syarikat (AS) percaya bantuan persenjataan terbaru ke Ukraine mampu mengatasi dinamik perang saraf dan keadaan di barisan hadapan yang hampir tidak menyaksikan sebarang perubahan ke arah menamatkan perang.Menerusi bantuan persenjataan AS$3.5 bilion (RM15.1 bilion) itu, AS berharap ia memberi anjakan baharu dalam pertempuran Kiev menentang tentera Rusia, kata pegawai kanan Pentagon.Bagaimanapun, penasihat kanan dasar Pentagon, Colin Kahl, menegaskan AS masih belum bersedia menyumbang kereta kebal tempur M1 Abrams seperti yang diminta oleh Kiev."Saya rasa kita belum sampai ke tahap itu kerana kereta kebal M1 Abrams amat rumit untuk dikendalikan selain amat mahal, perlukan latihan yang sukar. Ia memiliki enjin jet," katanya selepas pulang dari Ukraine, semalam.Beliau berkata demikian hanya beberapa hari menjelang persidangan pegawai kanan pertahanan dari puluhan negara di Pangkalan Udara Ramstein AS di Jerman, minggu ini, yang bertujuan menyelaras bantuan ketenteraan ke Kiev.AS sebelum ini menyatakan komitmen keseluruhan kira-kira AS$24 bilion (RM103 bilion) bagi membantu Ukraine bertahan daripada serangan Rusia, termasuk pakej bantuan terbaru bernilai AS$3.5 bilion (RM15.1 bilion) yang diumumkan bulan ini.Pakej persenjataan terbaru itu antara lain merangkumi Kenderaan Tempur Infantri Bradley, meriam katak, kenderaan pengangkut berperisai, peluru berpandu darat ke udara dan bekalan peluru.Sementara itu, pegawai AS yang enggan dikenali berkata, pentadbiran Presiden AS, Joe Biden, dijangka akan meluluskan penghantaran kenderaan berperisai Stryker ke Ukraine.Ketika ini, Jerman berdepan tekanan untuk menghantar kereta kebal tempur Leopard miliknya ke Ukraine, atau sekurang-kurangnya meluluskan pemindahan senjata itu dari negara ketiga.Namun, sumber kerajaan Jerman memaklumkan bahawa negara itu hanya akan membenarkan kereta kebal buatan Jerman dihantar ke Ukraine jika AS bersetuju menghantar kereta kebalnya.Setiausaha Pertahanan AS, Lloyd Austin, dijangka bertemu dengan Menteri Pertahanan Jerman yang baharu, Boris Pistorius di Berlin, hari ini.Perkembangan di barisan hadapan di Ukraine tidak banyak berubah sejak Kiev mencatat kejayaan di timur dan selatan negara itu pada separuh kedua tahun lalu. - REUTERS

(Kereta kebal M1A1 Abrams Tentera A.S. menjalani latihan ketenteraan kumpulan pertempuran di Adazi, Latvia pada 26 Mac 2021/ REUTERS)


Sekutu NATO bersedia hantar 'senjata berat' baharu ke Ukraine

DAVOS, 19 Januari- Negara-negara NATO bersedia untuk mengumumkan penghantaran "senjata berat" baharu untuk Ukraine, kata ketua perikatan itu ketika Presiden Ukraine, Volodymyr Zelensky menyeru penyokongnya supaya segera membuat keputusan.Setiausaha Pertahanan Amerika Syarikat, Lloyd Austin dijadual mengadakan mesyuarat bersama kira-kira 50 negara pada Jumaat ini di pangkalan tentera Ramstein yang dikendalikan AS di Jerman, termasuk kesemua 30 anggota pakatan NATO."Mesej utama di sana (di Ramstein) adalah lebih banyak sokongan, senjata lebih berat, dan senjata lebih moden, kerana ini adalah perjuangan untuk mempertahankan nilai kita," kata ketua NATO Jens Stoltenberg semasa Forum Ekonomi Dunia (WEF) di sini.Banyak sekutu Ukraine telah mengumumkan rancangan untuk meningkatkan sokongan ketenteraan mereka kepada Kiev bulan ini walaupun berdepan risiko menentang Rusia, terutamanya Britain yang menjadi negara Barat pertama menjanjikan kereta kebal berat.AS pula berjanji untuk menghantar kenderaan tempur berperisai Bradley yang berkuasa tinggi, manakala Perancis menawarkan AMX-10 RC yang sangat mudah alih.Zelensky telah merayu untuk mendapatkan kereta kebal moden reka bentuk Barat yang menurut penganalisis adalah penting untuk pertempuran berterusan di timur Ukraine yang memerlukan perisai berat bagi menembusi barisan pertahanan musuh yang kukuh."Masa yang digunakan oleh Dunia Bebas untuk berfikir digunakan oleh negara pengganas untuk membunuh," kata Zelensky kepada perwakilan WEF. -AFP

(Jens Stoltenberg sebelum sesi di pusat Kongres semasa mesyuarat tahunan Forum Ekonomi Dunia/AFP)


Ketegangan di Laut China Selatan buat Presiden Filipina "tidak tidur malam"

DAVOS, 19 Januari- Presiden Filipina, Ferdinand Marcos berkata bahawa ketegangan di Laut China Selatan yang dipertikai menyebabkan beliau "tidak tidur malam", tetapi negaranya komited untuk keamanan walaupun Beijing menuntut wilayah tersebut.Ketika bercakap di Forum Ekonomi Dunia di Davos, Switzerland, Marcos berkata negaranya melihat sebagai "pemerhati" setiap kali ketegangan meningkat selepas kapal perang China atau Amerika Syarikat melintasi wilayah itu."Jika sesuatu berlaku di sini kami akan menderita," katanya.Keadaan itu "membuat anda terjaga pada waktu malam, membuat anda terjaga pada siang hari, membuat anda terjaga pada kebanyakan masa," kata Marcos, yang membincangkan isu itu dengan Presiden China Xi Jinping semasa lawatan ke Beijing awal bulan ini."Ia sangat dinamik, ia sentiasa berubah-ubah. Jadi anda perlu memberi perhatian kepadanya untuk memastikan bahawa anda adalah anda, sekurang-kurangnya menyedari situasi semasa supaya anda dapat bertindak balas."China dan Filipina bertelagah mengenai Laut China Selatan, dengan Beijing menuntut kedaulatan terhadap hampir keseluruhan kawasan walaupun mahkamah antarabangsa memutuskan bahawa tuntutannya tidak mempunyai asas undang-undang.Bulan lalu, Manila mengarahkan tenteranya supaya meningkatkan kehadirannya selepas laporan bahawa China telah mula menuntut semula beberapa kawasan tanah yang tidak diduduki di sekitar Kepulauan Spratly."Kami tidak mempunyai tuntutan bercanggah dengan China. Apa yang kami ada ialah China membuat tuntutan terhadap wilayah kami dan itu adalah bagaimana kami mendekati masalah itu," kata Marcos.China dan Filipina berikrar untuk menyelesaikan perselisihan faham maritim melalui "rundingan mesra" semasa lawatan Marcos. -AFP

(Marcos berkata bahawa ketegangan di Laut China Selatan yang dipertikaikan membuat beliau "tidak tidur malam"/File AFP)


(Kem Al-Hol yang menempatkan saudara-mara kepada suspek anggota militan Daesh, kata tentera Amerika Syarikat dan seorang pegawai Iraq/Foto AFP)

MOSUL, 19 Julai- Iraq telah menghantar pulang 580 penduduk kem pemindahan Al-Hol Syria yang menempatkan saudara-mara kepada suspek anggota militan Daesh, kata tentera Amerika Syarikat dan seorang pegawai Iraq.Komando Pusat tentera AS dalam satu kenyataan memaklumkan bahawa "142 keluarga terdiri daripada 580 orang" telah dipindahkan ke kemudahan Jadaa Iraq pada 14 Januari.Kem Jadaa terelatak di kawasan berhampiran bandar utara Mosul yang disediakan oleh pihak berkuasa Iraq sebagai pusat "pemulihan" bagi mereka yang pulang dari Syria.Penasihat Keselamatan Negara Iraq, Qassem al-Araji menerusi akaun Twitter menyatakan pemindahan itu adalah hasil usaha kerajaan Iraq.Kem Al-Hol yang dikendalikan oleh Kurdish Syria di utara negara itu, menempatkan lebih 50,000 orang termasuk ahli keluarga yang disyaki militan Daesh serta pelarian Syria dan Iraq yang kehilangan tempat tinggal.Ia merupakan kem terbesar bagi orang kehilangan tempat tinggal yang melarikan diri selepas militan Daesh diusir dari wilayah terakhir mereka di Syria pada 2019.Menurut Baghdad, ratusan keluarga Iraq telah dipindahkan dari Al-Hol ke Jadaa sejak Mei 2021.Pada Disember tahun itu, pihak berkuasa Iraq menyatakan hasrat untuk menutup Jadaa, kem terakhir yang melindungi orang kehilangan tempat tinggal di Iraq di luar wilayah autonomi Kurdistan. -AFP

(Iraq hantar pulang 142 keluarga suspek Daesh dari kem Syria/AFP)


Nahas Yeti Airlines: Tiada harapan temukan mangsa terselamat

(Pasukan penyelamat menemukan mayat mangsa di lokasi nahas pesawat Yeti Airlines, di Pokhara, Nepal/REUTERS)

KATHMANDU, 19 Januari- Peluang untuk menemukan mangsa yang terselamat dalam nahas pesawat Yeti Airlines adalah semakin tipis. Bagaimanapun, pasukan mencari dan menyelamat akan terus mencari mangsa terakhir yang masih hilang. Pasukan penyelamat menggunakan dron bagi meninjau gaung yang mempunyai kedalamanan 200 meter untuk mengesan mangsa nahas pesawat yang membawa 72 orang ketika ia terhempas berhampiran bandar pelancongan Pokhara pada pagi Ahad lalu.Seorang pegawai, Tek Bahadur K.C berkata tiada kemungkinan untuk menemukan mangsa yang terselamat. Setakat ini sebanyak 71 mayat telah ditemukan di lokasi nahas. "Pencarian yang terakhir akan diteruskan", katanya.Sementara itu, pegawai polis Ajay K.C berkata proses mengenal pasti dan mengira kesemua mangsa nahas adalah sukar kerana keadaan mayat mereka.Pasukan menyelamat telah menemukan 68 mayat pada hari Ahad, dua lagi ditemukan pada Isnin sebelum operasi pencarian dihentikan. Satu lagi mangsa ditemukan pada lewat petang Selasa.Menurut pegawai operasi, Gurudutt Ghimire pasukan penyelamat juga melihat aliran sungai berhampiran bagi mengesan mangsa."Tiada apa-apa lagi di sana. Bagaimanapun pencarian akan diteruskan", katanya. Isnin lalu, pasukan penyelamat menemukan perakam suara kokpit dan perakam data penerbangan dari pesawat tersebut. Kedua-duanya dalam keadaan baik, penemuan tersebut mungkin membantu penyiasat mengenal pasti punca nahas. -REUTERS

(Pasukan penyelamat mencari mangsa di Pokhara/AFP)


(Operasi sedang dijalankan untuk mencari dan menyelamat mereka yang hilang/AFP)

BEIJING, 19 Januari- Lapan orang terbunuh dan ramai lagi masih hilang selepas runtuhan salji melanda jalan raya di pergunungan Tibet pada petang Selasa lepas, kata pihak berkuasa perbandaran.Agensi berita Xinhua melaporkan bahawa runtuhan salji berlaku di pintu keluar terowong di lebuh raya yang menghala dari bandar Nyingchi di Daerah Medog ke Daerah Mainling di tenggara Tibet.Pegawai perbandaran Nyingchi yang berada di ketinggian 3,040 meter dari paras laut, berkata runtuhan salji itu memerangkap orang ramai di dalam kenderaan mereka.Operasi sedang dijalankan untuk mencari dan menyelamat mereka yang hilang.Semalam, Kementerian Pengurusan Kecemasan China menghantar pasukan tindak balas bencana ke Tibet dan mengarahkan operasi berskala penuh untuk menyelamatkan mangsa dan mengesahkan jumlah mangsa yang masih terkandas, menurut laporan akhbar Global Times China.Runtuhan salji jarang berlaku di Himalaya. Oktober lalu sekurang-kurangnya 26 orang maut selepas ekspedisi mendaki gunung terperangkap dalam runtuhan salji di Gunung Draupadi ka Danda-II di negeri Uttarakhand di utara India. -AFP

(Runtuhan salji pergunungan Lapan orang disahkan maut/Google)


Harga ayam naga melonjak 10 kali ganda, cecah RM8,000 seekor

(Harga ayam naga berdasarkan saiz kakinya, semakin tebal semakin mahal hingga bolehmencecah ribuan ringgit seekor/AFP)

HANOI, 18 Januari- Harga ayam naga boleh mencecah sehingga AS$2,000 (RM8,600) seekor di sini menjelang sambutan Tahun Baru Vietnam atau lebih dikenali sebagai Tet. Kaki tebal ayam naga atau dalam bahasa tempatan, ayam Dong Tao, dianggap hidangan istimewa dan popular dalam kalangan orang kaya semasa sambutan berkenaan.Pemilik sebuah ladang ternakan ayam naga di sini, Le Van Hein berkata, ayam seberat empat kilogram dengan kaki merangkumi satu perlima berat badannya, dijual pada harga AS$150 (RM650), namun ayam baka berkenaan yang besar dikatakan berharga 10 kali ganda lebih tinggi.Malah, sesetengahnya pernah memasuki pertandingan ayam cantik.Ujarnya, kunci kepada rasa sedap ayam naga adalah diet haiwan itu yang terdiri daripada beras dan biji jagung, di samping diberikan kebebasan untuk merayau.“Lebih banyak ayam ini bergerak, ototnya menjadi lebih kuat dan besar,” kata Hien kepada agensi berita AFP.Daging seekor ayam naga boleh mencapai berat sehingga 10 kilogram dan digemari kerana teksturnya yang liat dan kenyal tetapi juga rendah lemak.Ayam itu kadang kala direbus dan juga digoreng atau dikukus bersama serai. -AFP

(Kaki ayam naga disifatkan hidangan mewah dan popular dalam kalangan orang kayadi Vietnam/AFP


AS siasat 510 laporan penampakan UFO

WASHINGTON, 18 Januari- Amerika Syarikat (AS) sedang menjalankan siasatan ke atas 510 laporan penampakan objek terbang tidak dikenali (UFO) di negara itu.Kebanyakan penampakan UFO itu dikenal pasti berpunca daripada dron atau belon, namun ratusan lagi masih tidak dapat dijelaskan. Berdasarkan laporan dikeluarkan oleh Pengarah Perisikan Negara pada 2022, sebanyak 247 laporan Fenomena Anomali Tidak Dikenali (UAP) difailkan sejak Jun 2021.Laporan itu turut mendedahkan jabatan itu menerima sebanyak 144 laporan penampakan objek udara mencurigakan yang sedang disiasat.Di samping itu, sebanyak 119 lagi laporan penampakan UFO dalam rekod sejak 17 tahun lalu berjaya ditemukan, menjadikan jumlah keseluruhan laporan sebanyak 510 penemuan UFO. Siasatan dijalankan oleh Pentagon, agensi perisikan dan Agensi Aeronautik dan Angkasa Lepas (NASA).Ia tidak menumpukan terhadap kewujudan makhluk luar angkasa tetapi lebih kepada pengintipan oleh negara musuh yang tidak diketahui dan berupaya mengancam keselamatan negara.


Satu daripada 20 belia di Seoul hidup terasing

SEOUL, 18 Januari- Satu daripada 20 orang belia di Seoul didapati hidup terasing daripada masyarakat disebabkan isu pengangguran atau masalah mental.Laporan itu merupakan hasil tinjauan yang dilaksanakan Kerajaan Korea Selatan terhadap 5,513 warga di sini pada tahun lepas.Tinjauan tersebut mendapati kira-kira 4.5% atau 129,000 penduduk Seoul berumur antara 19 dan 39 tahun hidup terasing daripada masyarakat.Responden menyatakan tiga punca utama yang menyebabkan pengasingan sosial ialah masalah pengangguran atau kesukaran mencari pekerjaan sebanyak 45.5%, masalah psikologi (40.9%) dan masalah dengan individu lain (40.3%).Lebih 62% golongan muda yang hidup terasing mengaku mereka mengalami masalah emosi dengan ahli keluarga.Sementara itu, hampir 58% memaklumkan keluarga mereka berdepan masalah ekonomi dan 57% lagi dibuli di sekolah.


China tayang filem Marvel selepas empat tahun 'digam'

BEIJING, 18 Januari- Filem terbitan Marvel kembali menembusi pawagam di China, selepas empat tahun 'digam' di negara itu.'Black Panther: Wakanda Forever' membuka tirai itu dengan dilapor akan ditayangkan di seluruh pawagam China pada 7 Februari ini, diikuti filem 'Ant-Man and the Wasp: Quantumania' pada 17 Februari.'Spider-Man: Far from Home' pada Julai 2019 merupakan filem Marvel terakhir yang ditayangkan di China.China tidak memberikan sebarang penjelasan mengenai sebab filem Marvel disekat.Filem luar negara sememangnya dikawal ketat di negara terbabit yang mengenakan kuota keluaran tahunan. -AFP


Pesawat Qantas mendarat cemas di Sydney

(Qantas QF144 membuat pendaratan cemas akibat kegagalan enjin pada 18 Januari 2023/Reuters)

SYDNEY, 18 Januari- Sebuah pesawat milik syarikat penerbangan Australia, Qantas dari Auckland, New Zealand membuat pendaratan cemas di Sydney, Australia akibat kegagalan enjin, hari ini.Qantas memaklumkan penerbangan QF144 itu membawa kira-kira 145 penumpang.Difahamkan, pesawat jenis Boeing 737 itu berlepas dari Auckland lewat sejam kira-kira pukul 2.30 petang (11.30 pagi waktu tempatan) dan mendarat dengan bantuan satu enjin.Data radar penerbangan menunjukkan pesawat kehilangan keupayaan mengawal ketinggian dan kelajuan semasa di udara.Qantas disenaraikan antara syarikat penerbangan paling selamat di dunia dan tidak pernah terlibat dalam kemalangan maut selama lebih 70 tahun. -AFP


Helikopter terhempas, 16 maut termasuk menteri

(Denys Monastyrsky antara 16 yang terbunuh dalam nahas helikopter di Brovary pada 18 Januari 2023/AFP)

BROVARY, 18 Januari-  Sekurang-kurangnya 16 orang termasuk dua kanak-kanak dan menteri dalam negeri Ukraine terbunuh apabila sebuah helikopter terhempas berhampiran sebuah tadika di luar ibu kota Kyiv, di sini, hari ini.“Secara keseluruhan, 16 orang kini diketahui telah meninggal dunia."22 orang cedera termasuk 10 kanak-kanak. Kesemua mereka sedang dirawat di hospital,” kata Ketua Polis Ukraine, Igor Klymenko.Klymenko berkata, pesawat berkenaan terhempas ketika tadika tersebut dipenuhi kanak-kanak dan pekerja."Punca nahas belum diketahui."Ia turut mengorbankan beberapa orang pegawai tertinggi kementerian dalam negeri termasuk Menteri Dalam Negeri, Denys Monastyrsky," katanya. -AFP

(Tentera dan orang ramai berkumpul di lokasi helikopter terhempas berhampiran tadikadi Brovary, Ukraine pada 18 Januari 2023, di tengah-tengahpencerobohan Rusia ke atas Ukraine/AFP)


Protes antikerajaan terus cemar ibu kota Lima

LIMA, 18 Januari- Protes menuntut Presiden baharu Peru, Dina Boluarte meletak jawatan terus mencemar keamanan ibu kota Lima.Tunjuk perasaan berlarutan biarpun pihak berkuasa telah menguatkuasakan perintah darurat di beberapa wilayah, selain mengenakan tindakan tegas kepada peserta protes.Penunjuk perasaan dari pelbagai wilayah di negara itu memenuhi Lima berarak sambil melaungkan kecaman terhadap Dina.Mereka mendakwa tindakan turun ke jalanan menyatakan bantahan sebagai usaha mempertahankan negara dan menolak kerajaan diktator."Kami telah datang (ke Lima) untuk mempertahankan negara kami, memandangkan kami berada di bawah kerajaan diktator," kata Yorbin Herrera, seorang penunjuk perasaan yang mengembara dari Cajamarca ke Lima untuk mengambil bahagian dalam protes itu.

(Polis menggunakan gas pemedih mata bagi menyuraikan penunjuk perasaan/Foto Reuters)

Di Cusco, penunjuk perasaan berlepas ke Lima dalam konvoi trak dan kereta manakala penduduk Puno bersorak ketika orang ramai menaiki van untuk menyertai protes di ibu negara.Protes antikerajaan bermula pada awal Disember apabila bekas presiden berhaluan kiri Pedro Castillo disingkirkan daripada jawatan dan kemudian ditahan selepas cuba membubarkan Kongres secara haram.Penunjuk perasaan menggesa Boluarte meletak jawatan dan juga menuntut pilihan raya awal, perlembagaan baru, penutupan Kongres sepenuhnya dan pembebasan Castillo.Setakat ini, 42 orang terkorban termasuk seorang pegawai polis dalam pertempuran ganas antara penunjuk perasaan dan pasukan keselamatan.-REUTERS


Gempa kuat: Amaran tsunami ditarik balik

KUALA LUMPUR, 18 Januari- Gempa bumi kuat dengan magnitud 7.0 yang melanda Utara Laut Maluku, Indonesia mencetuskan amaran tsunami pada pukul 2.06 petang tadi.

Namun, Kajian Geologi Amerika Syarikat (USGS) memaklumkan, amaran terbabit ditarik balik tidak lama kemudian.

Gegaran itu berlaku pada kedudukan 150kilometer (km) barat laut Pulau Halmahera di timur Indonesia dengan kedalaman 48 kilometer.Setakat ini, tiada laporan kemalangan jiwa atau kerosakan besar diterima pihak berkuasa negara itu.Bagaimanapun, Agensi Meteorologi, Klimatologi dan Geofizik (BMKG) Indonesia mengeluarkan amaran berjaga-jaga di kawasan berkenaan berikutan masih ada potensi gegaran susulan."Lima gegaran dirasai selepas gempa kuat berkenaan dengan yang terbesar bermagnitud 5.3," jelas Ketua Pusat Gempa dan Tsunami BMKG, Daryono. -AFP


Tiada sambutan Tahun Baru bagi penduduk China selepas kematian saudara mara

BEIJING, 18 Januari - Tidak seperti sebelumnya, hanya puluhan ribu rakyat China dijangka pulang ke kampung halaman untuk meraikan sambutan Tahun Baru Cina, selepas tempoh berkabung bagi saudara-mara yang telah meninggal dunia akibat gelombang COVID-19 baru-baru ini.Zhang, penduduk Beijing berusia 66 tahun memberitahu Reuters bahawa tahun ini dia diuji dengan kematian tiga saudara dan seorang rakan keluarga selepas mereka diuji positif coronavirus."Sambutan Tahun Baru? Tiada perayaan. Cuma sangat sukar untuk berjumpa sesiapa dan pergi ke tempat awam. Ia adalah mood, tiada mood bercuti," katanya kepada Reuters."Rakyat menderita, orang ramai sangat cemas dan orang ramai pergi ke kedai ubat, kemudahan perubatan, hospital, klinik, berusaha sedaya upaya untuk mendapatkan apa yang mereka perlukan. Itulah realitinya, dan ini menyedihkan."Setelah menutup semua sempadannya dan mengenakan sekatan ketat, Beijing secara tiba-tiba melonggakannya pada 7 Disember tahun lalu, dan jangkitan telah merebak dengan cepat dalam beberapa minggu sejak itu.

Penarikan sekatan di China, selepas bantahan beramai-ramai terhadap mereka pada November, telah membebankan pihak kesihatan, dan rumah pengebumian di seluruh negara.Pada 14 Januari, China memaklumkan hampir 60,000 orang yang dijangkiti COVID-19 telah meninggal dunia di hospital sejak ia meninggalkan polisi sifar COVID bulan lalu- REUTERS


Jumlah mangsa meningkat akibat serangan roket Rusia

UKRAINE, 18 Januari- Angka korban akibat serangan roket yang meranapkan satu blok pangsapuri di ibu negara Ukraine, Dnipro meningkat kepada 40 orang dengan 25 lagi mangsa masih terperangkap dalam runtuhan.Presiden Ukraine Volodymyr Zelensky, dalam sidang videonya mengecam serangan tersebut dan menganggapnya sebagai jenayah perang.Ketika ketegangan memuncak Timbalan Setiausaha Negara Amerika Syarikat (AS), Wendy Sherman yang melawat Kyiv mengulangi komitmen Washington kepada Ukraine, selain membincangkan kaedah untuk meningkatkan keselamatan negara itu dengan Zelensky.Britain turut tidak lepas tangan apabila berikrar untuk menyokong dengan memberi kereta kebal meski amaran Rusia yang melihat pertambahan senjata di kawasan tersebut akan meningkatkan pertempuran.Sementara itu, amaran serangan udara dikeluarkan di beberapa wilayah di timur Ukraine.Russia mula menyerang infrastruktur Ukraine sejak 10 Oktober tahun lalu, dua hari selepas serangan ke atas Jambatan Crimean.Serangan menyasarkan loji kuasa, industri pertahanan, kemudahan tentera dan komunikasi di seluruh Ukraine.

(Rumah pangsa di bandar Dnipro musnah akibat serangan roket/AFP)


20 Orang terkorban dalam kejadian ribut di California

CALIFORNIA, 17 Januari- Sekurang-kurangnya 20 orang terkorban, manakala puluhan ribu orang masih berada di bawah arahan pemindahan susulan kejadian ribut yang melanda California pada Disember lalu.Gabenor, Gavin Newsom berkata arahan itu masih berkuat kuasa mengikut perintah eksekutif bagi mengukuhkan tindak balas negeri terhadap kerosakan akibat sembilan kejadian ribut yang berturut-turut membadai California sejak 26 Disember lalu.Keadaan air sungai yang semakin surut membolehkan kerja-kerja pembaikan jalan dan tebing sungai ketika White House mengumumkan Presiden Joe Biden merancang untuk meninjau kerosakan yang berlaku.Menurut White House, Biden akan pergi ke kawasan pantai pada hari Khamis untuk bertemu mangsa, melawat bandar yang terjejas dan "menilai sokongan persekutuan tambahan yang diperlukan.Presiden telah pun mengeluarkan pengisytiharan untuk memberi bantuan Persekutuan pada 8 Januari lalu dan seterusnya kebenaran bantuan bencana bagi daerah Merced, Sacramento dan Santa Cruz pada Sabtu lalu.Bagaimanapun, setakat ini White House masih belum mendedahkan kawasan yang akan dilawati Biden.-REUTERS

(Kawasan pertanian yang dilanda banjir selepas Sungai Salinas melimpah/AFP)


Dron digunakan cari dua lagi mangsa nahas 'Yeti Airlines'

(Seorang anggota polis sedang melakukan operasi di lokasi nahas di Pokhara, Nepal/REUETERS)

KATHMANDU, 17 Januari- Operasi mencari dua lagi mangsa nahas pesawat Yeti Airlines diteruskan menggunakan dron bagi meninjau gaung yang mempunyai kedalaman 200 meter.Nahas tersebut yang berlaku pada Ahad lalu, telah menyebabkan sekurang-kurangnya 70 orang terkorban.Usaha menyelamat berhampiran bandar pelancongan Pokhara bertambah sukar disebabkan keadaan muka bumi dan cuaca buruk. Semasa kejadian, pesawat Yeti Airlines yang membawa 72 orang penumpang terhempas dalam cuaca cerah pada Ahad sebelum mendarat.Pegawai polis, Ajay K.C memberitahu anggota mencari dan menyelamat menggunakan tali ke dalam gaung di mana bahagian pesawat itu jatuh dan terbakar.Pasukan penyelamat menemui dua lagi mayat pada hari Isnin, sebelum misi menyelamat terpaksa dihentikan susulan keadaan terlalu gelap.

(Pasukan penyelamat menemui mayat mangsa di lokasi nahas pesawat Yeti Airlines, di Pokhara, Nepal/REUTERS)

"Terdapat kanak-kanak kecil dalam kalangan penumpang. Mungkin ada yang melecur dan mati, dan mungkin tidak diketahui. "Kami akan terus mencari mereka," kata Ajay K.C. Saluran televisyen menyiarkan rakaman beberapa saudara mara yang sedang menangis sementara menunggu mayat mangsa di luar hospital tempat bedah siasat dijalankan di Pokhara.Isnin lalu, pasukan penyelamat menemui perakam suara kokpit dan perakam data penerbangan dari pesawat tersebut. kedua-duanya dalam keadaan baik, penemuan tersebut mungkin membantu penyiasat mengenal pasti punca nahas.Mengikut peraturan penerbangan antarabangsa, di mana pesawat dan enjin itu direka dan dibina, secara automatik adalah sebahagian daripada agensi penyiasatan nahas negara. ATR berpangkalan di Perancis dan enjin pesawat itu dikeluarkan di Kanada oleh Pratt and Whitney Canada.Penyiasat kemalangan udara Perancis dan Kanada berkata mereka merancang untuk mengambil bahagian dalam siasatan itu.-REUTERS


Pekerja Sektor Awam sertai protes bantah kenaikan inflasi di Venezuela

CARACAS,17 Januari-Guru, pesara dan pelbagai pertubuhan berarak sekurang-kurangnya di enam bandar Venezuela, ketika kerajaan Presiden Nicolas Maduro berdepan cabaran baharu dalam percubaan menangani inflasi.Pakar ekonomi pertubuhan bukan kerajaan menganggarkan, Inflasi di Venezuela mencapai sehingga 305 peratus tahun lalu.Di ibu kota Caracas, penunjuk perasaan berarak ke bangunan pendakwaraya sambil membawa sepanduk, mendesak kerajaan menaikkan gaji mereka.Menurut Ketua Kesatuan Guru-guru di caracas, Griselda Sanchez, gaji tertinggi diterima guru hanya mampu membeli setengah karton telur ayam.Kerajaan sejak Mac lalu, tidak membuat penyelarasan gaji pekerja sektor awam, sebagai usaha sebahagian daripada usaha mengurangkan perbelanjaan, dan meningkatkan cukai bagi memastikan Venezuala mampu bangkit dari inflasi hiper.Bagaimanapun, pada separuh tahun kedua, permintaan matawang asing mengatasi bekalan mingguan dolar yang disediakan bank pusat dan bolivar terus menyusut.-AFP


Festival “Las Luminarias” undang kritikan daripada aktivis haiwan

SAN BARTOLOME DE PINARES, 17 Januari-Asap dan api memenuhi malam di San Bartolomé de Pinares, sebuah bandar di tengah-tengah Sepanyol yang mempunyai 600 penduduk.Penduduk tersebut meraikan perayaan "Las Luminarias" sempena memperingati hari kelahiran Saint Anthony yang dianggap sebagai penjaga haiwan.Seekor demi seekor kuda bersama penunggang melompat melepasi unggun api diletakkan di jalan berturap yang sempit.Menurut salah seorang penduduk yang menyertai festival tersebut, Diego Martin berkata tradisi tersebut telah berakar umbi sejak lama di bandar berkenaan."Tiada siapa tahu bila dan bagaimana tradisi itu bermula. Datuk saya berkata keluarga kami yang terdahulu turut menyertai festival ini", ujarnya."Festival ini kemungkinan sudah diadakan selama 300 atau 500 tahun", kata Diego yang turut menyertai festival tersebut bersama kuda baka Sepanyol, Fiel.150 penunggang dari seluruh sepanyol menyertai festival yang menjadikan bandar San Bartolome terkenal pada setiap tanggal 16 Januari.Disebalik kemeriahan festival, ia turut mendapat kritikan daripada aktivis pencinta haiwan yang bimbang terhadap keselamatan kuda-kuda yang menyertai acara itu.Beberapa hari sebelum festival berlangsung, Pertubuhan Kebajikan Haiwan Sepanyol telah meminta agar penduduk bandar berkenaan agar tidak melakukan upacara tersebut memadangkan ia mampu mendatangkan kecederaan terhadap kuda.Namun, para penduduk menganggap upacara itu sebagai tradisi yang harus dilakukan bagi kesihatan dan keselamatan kuda-kuda di San Bartolome." Terdapat wabak yang membunuh kuda-kuda di bandar ini. Justeru, upacara perlu dilakukan bagi menyucikan haiwan berkenaan daripada dirasuki semangat jahat", ujar salah seorang peserta wanita Libertad Gomez.Menurutnya lagi, para penduduk menolak tanggapan bahawa festival tersebut adalah kejam kerana memanipulasi haiwan bagi tujuan keagamaan." Tidak pernah berlaku sebarang insiden melibatkan kuda-kuda tersebut. Mereka adalah haiwan kesayangan kami dan kami tidak mempunyai niat bagi mencederakan haiwan berkenaan", tambah Libertad.""Las Luminarias" kekal menjadi tradisi dan warisan kami. Seharusnya ia perlu dipandang sebagai festival dan upacara masyarakat San Bartolomé de Pinares", ujar Libertad mengakhiri temubual-REUTERS

(Festival "Las Luminarias" diadakan pada setiap 16 Januari setiap tahun/FOTO REUTERS)


Ibu muda dan bayinya antara enam maut dalam tragedi tembakan California

WASHINGTON, 17 Januari- Seorang bayi berusia enam bulan dan ibunya antara enam terbunuh dalam insiden tembakan di sebuah rumah di California pada Isnin.Syerif Mike Boudreaux dari Pejabat Syerif Daerah Tulare menyifatkan tragedi tersebut adalah sangat mengerikan, dan ia dipercayai telah dirancang kemungkinan dikaitkan dengan keganasan kumpulan gengster dan dadah.Polis berkata mereka percaya dua orang suspek menyerang rumah itu sekitar 3:30 pagi Isnin dengan melepaskan beberapa das tembakan.Seorang jiran menghubungi polis, yang tiba tujuh minit kemudian dan menemukan mayat serta mangsa yang cedera parah berada di dalam dan di luar rumah tersebut."Keseluruhan keadaan ini adalah tragis, kami menemukan seorang ibu berusia 17 tahun dan anaknya berusia enam bulan yang kedua-duanya ditembak di kepala," kata Boudreaux.Dua orang terselamat daripada serangan itu dengan bersembunyi di dalam rumah, manakala beberapa yang cedera diberi rawatan perubatan kecemasan oleh paramedik.Seorang daripada yang cedera meninggal dunia sejurus selepas dikejarkan ke hospital."Kami juga percaya bahawa ini bukan satu tindakan keganasan yang rambang. Kami percaya bahawa ini adalah keluarga yang menjadi sasaran," kata sherif Mike Boudreaux."Kami percaya terdapat kumpulan kongsi gelap yang terlibat dalam kejadian ini serta dan kami turut menjalankan penyiasatan narkotik," sambil menambah bahawa seminggu sebelum itu jabatannya telah menjalankan waran geledah narkotik di kediaman tersebut.Tulare ialah sebuah bandar dengan kira-kira 70,000 penduduk di Lembah San Joaquin, kira-kira separuh jalan antara San Francisco dan Los Angeles.Kira-kira 49,000 orang mati akibat tembakan pada 2021 di Amerika Syarikat, lebih separuh daripadanya adalah bunuh diri.Menurut kajian, negara Uncle Sam mempunyai lebih banyak senjata berbanding manusia: satu daripada tiga orang dewasa memiliki sekurang-kurangnya satu senjata dan hampir satu daripada dua orang dewasa tinggal di rumah yang mempunyai senjata. -AFP


Peguam maut ditembak di mahkamah Pakistan

ISLAMABAD, 17 Januari- Seorang peguam maut ditembak ketika berada di dalam mahkamah di bandar Peshawar barat laut Pakistan, semalam.Abdul Latif Afridi, bekas presiden Persatuan Peguam Mahkamah Agung Pakistan, ditembak seorang lelaki ketika sedang duduk bersama peguam lain di Mahkamah Tinggi Peshawar.Sebanyak enam das tembakan dilepaskan ke arah peguam berkenaan dan suspek ditahan di tempat kejadian.Polis kini sedang menyiasat bagaimana tertuduh dapat masuk ke dalam mahkamah sambil membawa pistol walaupun dikawal ketat.

(Bekas presiden Persatuan Peguam Mahkamah Agung Pakistan, Abdul Latif Afridi Foto Google)

Sementara itu, Perdana Menteri Pakistan, Shahbaz Sharif melahirkan rasa sedih dan dukacita yang mendalam atas tragedi itu.Perdana menteri itu menegaskan bahawa kerajaan wilayah perlu mengambil langkah segera dalam menangani hal itu. -REUTERS


24 orang maut akibat musim sejuk di Afghanistan

KABUL, 16 Januari- Sekurang-kurangnya 24 orang mati kesejukan termasuk empat kanak-kanak di pelbagai wilayah di Afghanistan, lapor Agensi Anadolu memetik media tempatan Tolo news pada Isnin.Menurut saluran media itu, empat kanak-kanak maut di wilayah barat laut Badgis, manakala empat gelandangan di barat Herat, lima orang di wilayah tenggara Khost dan 10 di wilayah utara meninggal dunia.Sementara itu, beratus-ratus orang dimasukkan ke hospital akibat menghidap hipotermia.Beribu-ribu haiwan mati akibat cuaca sejuk yang melanda negara itu.

Sebilangan besar rakyat Afghanistan yang berpendapatan rendah tidak mampu membeli kayu dan arang batu pada musim sejuk.Masalah pengangkutan disebabkan cuaca buruk menyukarkan agensi kemanusiaan untuk menyampaikan bantuan kepada mereka yang memerlukan. -BERNAMA


Usaha mencari empat mangsa nahas pesawat di Nepal diteruskan

ANKARA, 16 Januari- Pasukan penyelamat pada Isnin meneruskan usaha mencari empat orang yang masih hilang selepas sebuah pesawat yang membawa 68 penumpang dan empat anak kapal terhempas berhampiran bandar Pokhara di tengah Nepal, dalam apa yang dikatakan sebagai nahas paling buruk di negara itu dalam tempoh lebih 30 tahun.Krishna Bhandari, jurucakap tentera Nepal, memberitahu Agensi Anadolu pasukan penyelamat masih belum menemui mangsa yang terselamat di lokasi nahas.“Empat lagi individu masih hilang,” katanya sambil menambah operasi mencari dihentikan pada malam Ahad berikutan keadaan gelap.“Ada banyak sebab pesawat terhempas dan ia mengambil masa untuk mengetahui puncanya. Apa yang kita boleh lihat, pesawat terhempas kerana berlaku ketidakseimbangan,” kata pegawai lapangan terbang dalam taklimat kepada Perdana Menteri Pushpa Kamal Dahal Prachanda, yang tiba di Lapangan Terbang Antarabangsa Tribhuvan selepas kejadian itu, menurut media tempatan.Berdasarkan taklimat itu, juruterbang dikatakan menghala pesawat ke gaung untuk mengelakkan penempatan di situ.Pihak Berkuasa Penerbangan Awam Nepal (CAAN) berkata penumpang terlibat termasuk 53 rakyat Nepal, lima India, empat Rusia, dua Korea, masing-masing seorang warga Ireland, Australia, Argentina dan Perancis, Kerajaan membentuk jawatankuasa lima anggota bagi menyiasat nahas pesawat dan mengarahkan laporan disediakan dalam tempoh 45 hari, menurut jurucakap kerajaan dan Menteri Kewangan Bishnu Prasad Paudel.

(Antara ahli keluarga mangsa nahas pesawat terhempas di Pokhara/AFP)

Beliau berkata kerajaan telah mengarahkan pemeriksaan teknikal ke atas semua pesawat domestik, dan kerajaan akan melaksanakan laporan oleh panel penyiasatan bagi mengelak nahas pada masa depan.Tahun lepas, 22 orang terbunuh apabila pesawat peribadi yang dikendalikan oleh Tara Air Nepal terhempas sejurus berlepas dari Pokhara. -BERNAMA

Berita berkaitanPesawat terhempas di Nepal: Kotak hitam ditemui


Pesawat terhempas di Nepal: Kotak hitam ditemui

KATHMANDU, 16 Januari- Kotak hitam milik pesawat Yeti Airlines ANC ATR 72 yang terhempas pada Ahad berhampiran Pokhara, Nepal berjaya dijumpai."Pasukan keselamatan telah menemui kotak hitam sebentar tadi. Kami akan mendapatkannya tidak lama lagi," jurucakap Penerbangan Awam Nepal (CAAN), Jagannath Niroula memberitahu Xinhua.Pada awal hari itu, pasukan penyelamat menyambung semula usaha mengesan empat lagi mangsa selepas pesawat malang itu terhempas berhampiran Pokhara, sebuah destinasi pelancongan popular di Nepal.Penyelam dikerah mencari mangsa di Sungai Seti kerana dikhuatiri terjatuh ke dalam sungai, kata Niroula.Pesawat Yeti Airlines yang membawa 68 penumpang dan empat anak kapal dilaporkan terhempas di gaung Sungai Seti ketika dalam perjalananan dari Kathmandu ke Pokhara pada Ahad. Setakat ini, 68 mayat berjaya ditemukan di lokasi nahas pada hari yang sama.

(Seramai 200 anggota tentera Nepal digegaskan ke lokasi nahas di kawasan lembah Sungai Seti/AFP)

Kerajaan Nepal mengisytiharkan tempoh berkabung pada Isnin dan memutuskan untuk membentuk sebuah jawatankuasa bagi menyiasat punca kemalangan yang disifatkan antara terburuk dalam sejarah Nepal. -BERNAMA

Berita berkaitan40 terbunuh dalam nahas pesawat terhempas di NepalAngka korban pesawat terhempas di Nepal meningkat kepada 66 orang68 terkorban dalam nahas Pesawat Yeti Airlines, empat masih belum ditemukan Rakaman pesawat Yeti Airlines terbang rendah sebelum terhempas tular


Seoul, Tokyo bincang pampasan untuk mangsa buruh paksa perang

MOSCOW, 16 Januari- Seoul dan Tokyo mengadakan rundingan diplomatik mengenai pampasan kepada mangsa buruh paksa semasa pemerintahan Jepun di Semenanjung Korea pada 1910-1945, lapor Sputnik.Pada 2018, Mahkamah Agung Korea Selatan memutuskan bahawa perjanjian 1965, yang menurut Tokyo, menyelesaikan semua isu berkaitan buruh paksa, tidak melarang bekas mangsa daripada mendapatkan ganti rugi secara individu.Keputusan itu secara drastik meningkatkan ketegangan antara kedua-dua negara.Seo Min-jung yang bertanggungjawab bagi hal ehwal Asia dan Pasifik Kementerian Luar Korea Selatan dan rakan sejawatannya dari Jepun Takehiro Funakoshi mengadakan perbincangan secara bersemuka di Tokyo, menurut agensi berita Yonhap.Pertemuan itu berlaku selepas laporan minggu lepas mengenai hasrat Seoul untuk menubuhkan dana awam bagi mengumpul wang sebagai pampasan kepada rakyat Korea yang memenangi saman terhadap syarikat Jepun Mitsubishi Heavy Industries Ltd. dan Nippon Steel Corp., yang dituduh menggunakan buruh paksa semasa penjajahan Jepun.

(Penyokong mangsa buruh paksa zaman perang Jepun memegang sepanduk bertulis "Kami menentang penyelesaian memalukan kerajaan terhadap isu buruh paksa" semasa protes terhadap pendengaran awam mengenai isu itu di Perhimpunan Kebangsaan di Seoul pada 12 Januari 2023/AFP)

Plaintif menolak idea itu sambil menyatakan bahawa ia bukanlah mengenai wang sebaliknya mengenai pengakuan Jepun atas kesalahannya dan menangani pelanggaran hak asasi manusia, lapor Yonhap.Isu buruh paksa semasa pemerintahan Jepun ke atas Semenanjung Korea cetuskan hubungan tegang antara Seoul dan Tokyo selama ini. Kedua-dua negara telah mengadakan beberapa siri rundingan untuk menyelesaikan masalah tersebut. -BERNAMA


Rusia-Belarus memulakan latihan ketenteraan bersama, cetus kebimbangann serangan baharu terhadap Kiev

DNIPRO, 16 Januari- Rusia dan Belarus memulakan latihan ketenteraan bersama pada Isnin, sebagai strategi pertahanan dan bukannya persediaan memasuki medan perang.Ia bagaimanapun mencetuskan kebimbangan di Kyiv bahawa Moscow menggunakan sekutunya bagi melancarkan serangan darat baharu di Ukraine.Rusia sebelum ini menggunakan jirannya Belarus sebagai batu loncatan untuk pencerobohan Ukraine pada Februari lalu.Kedua-dua sekutu itu akan menjalankan latihan tentera udara bermula hari ini sehingga 1 Februari menggunakan semua lapangan terbang tentera Belarus.Menurut Kementerian Pertahanan Belarus, kedua-dua pihak juga memulakan latihan ketenteraan bersama membabitkan pembahagian briged berjentera hari ini."Kami mengekalkan kekangan dan kesabaran, memastikan sentiasa berjaga-jaga dan berhati hati," kata Pavel Muraveyko, Timbalan Pertama Setiausaha Negara bagi Majlis Keselamatan Belarusia, menerusi aplikasi Telegram Kementerian Pertahanan Belarusi kelmarin.Muraveyko berkata, keadaan di sempadan selatan negara itu dengan Ukraine adalah 'tidak begitu tenang' dan Ukraine 'melakukan provokasi' terhadap Belarus."Kami bersedia untuk sebarang tindakan provokasi di pihak Ukraine," katanya.Moscow menafikan bahawa pihaknya menekan Presiden Belarus, Alexander Lukashenko, untuk mengambil peranan yang lebih aktif dalam konflik di Ukraine.Ukraine secara berterusan memberi amaran mengenai kemungkinan serangan dari Belarus dan Presidennya, Volodymyr Zelenskiy, berkata pada minggu lalu bahawa negara itu perlu bersedia di sempadannya dengan Belarus.Telegram tidak rasmi bagi saluran pemantauan ketenteraan melaporkan beberapa pesawat pejuang, helikopter dan pesawat pengangkutan tentera tiba di Belarus sejak awal tahun termasuk lapan jet pejuang dan empat pesawat kargo kelmarin.

(Presiden Russia, Vladimir Putin (kiri) dan Presiden Belarus, Alexander Lukashenko, pada satu perjumpaan di Minsk, Belarus, pada akhir 2022/FOTO FAIL REUTERS)

Reuters tidak dapat mengesahkan laporan berkenaan, manakala Kementerian Pertahanan Belarusia hanya berkata bahawa unit tentera udara Russia sudah tiba di Belarus.Laporan pagi Kakitangan Am Angkatan Tentera Ukraine hari ini memperincikan satu lagi gelombang lebih daripada 55 serangan peluru berpandu dan roket Russia dalam tempoh 24 jam yang lalu.Ia berkata 25 penempatan di kawasan Bakhmut, termasuk bandar Soledar dan Bakhmut sendiri, diserang dari pelbagai sasaran, termasuk infrastruktur awam di wilayah Zaporizhzhia, Dnipropetrovsk dan Kherson. -REUTERS


Jepun dan India mulakan latihan udara bersama yang pertama

(Pesawat pejuang India tibe di Jepun 10 januari lalu-/AFP)

TOKYO, 16 Januari- Jepun dan India memulakan latihan jet pejuang bersama pertama berhampiran Tokyo ketika kedua-dua negara itu meningkatkan hubungan pertahanan dan keselamatan berikutan ancaman kekuatan tentera China yang semakin meningkat.Menurut Kementerian Pertahanan Jepun, latihan bersama selama 11 hari itu akan melibatkan lapan jet pejuang Jepun dengan India menghantar empat pesawat pejuang, dua pesawat pengangkut dan sebuah kapal pengisi minyak.Kira-kira 150 anggota Tentera Udara India mengambil bahagian dalam latihan di Pangkalan Udara Hyakuri di wilayah Ibaraki, timur laut Tokyo.Latihan itu dipersetujui oleh kedua-dua negara semasa perbincangan antara Menteri Pertahanan serta Meteri Luar Jepun dan India pada tahun 2019, tetapi terpaksa ditangguhkan akibat wabak COVID-19.Jepun dan India bersama Australia dan Amerika Syarikat (AS) adalah sebahagian daripada pakatan ‘Quad’ iaitu kumpulan kuasa serantau yang semakin prihatin terhadap pengaruh ketenteraan dan ekonomi China.Tokyo telah mengadakan beberapa latihan ketenteraan bersama sejak beberapa bulan kebelakangan ini, serta merombak strategi pertahanan dan keselamatannya dan secara jelas menyuarakan kebimbangannya tentang China.

(Ketibaan pesawat pejuang Tentera Udara India di Pangkalan Udara Tentera Udara Jepun untuk latihan bersama Jepun-India di Omitama, wilayah Ibaraki, timur laut Tokyo/AFP)

Pada bulan Disember tahun lalu, kerajaan Jepun komited untuk menggandakan perbelanjaan pertahanan kepada dua peratus daripada keluaran dalam negara kasar (KDNK) menjelang 2027 dan menggelar China sebagai cabaran strategik paling besar terhadap keselamatan Jepun.Minggu lalu, Jepun menandatangani perjanjian pertahanan baharu dengan Britain dan bersetuju untuk meluaskan perjanjian pertahanan bersama dengan Washington kepada serangan udara. -AFP


Tragedi Stadium Kanjuruhan: 5 individu didakwa

(Rempuhan di Stadium Kanjuruhan, Malang, Jawa Timur pada Oktober lalu menyebabkan 135 orang terkorban, termasuk lebih 40 kanak-kanak/REUTERS)

SURABAYA, 16 Januari- Mahkamah Indonesia pada Isnin memulakan perbicaraan terhadap lima individu terdiri daripada pegawai polis dan penganjur perlawanan bola sepak atas tuduhan cuai sehingga menyebabkan kematian 135 orang, termasuk kanak-kanak.Rempuhan maut itu terjadi selepas polis melepaskan gas pemedih mata di Stadium Kanjuruhan, Malang, Jawa Timur.Ia turut mencetuskan persoalan mengenai tahap keselamatan dan penggunaan gas pemedih mata serta amalan langkah kawalan yang dilarang oleh badan induk global bola sepak, FIFA.Pendakwaan dibuat terhadap lima lelaki masing-masing tiga pegawai polis yang membenar atau mengarahkan penggunaan gas pemedih mata serta Pengerusi Jawatankuasa Penganjur Arema FC dan ketua keselamatan Semua tertuduh didakwa melakukan kecuaian jenayah, menyebabkan kematian dan kecederaan yang boleh membawa hukuman penjara sehingga lima tahun, jika sabit kesalahan.Menurut jurucakap Mahkamah Agung Pranata, perbicaraan itu diadakan melalui telesidang atas sebab keselamatan.Suruhanjaya hak asasi manusia Indonesia, yang menjalankan siasatan November lalu, mendapati polis melepaskan 45 das tembakan gas pemedih mata ke arah orang ramai pada penghujung perlawanan, menyebabkan situasi cemas yang membawa kepada rempuhan.Penyiasat menyimpulkan bahawa penggunaan gas pemedih mata yang berlebihan dan sembarangan adalah pencetus utama di sebalik tragedi berkenaan.

(Polis bersedia membuat kawalan di Mahkamah Surabaya menjelang perbicaraan pertama kes rempuhan di stadium bola sepak di Jawa Timur yang mengorbankan 135 orang pada Oktober lalu/ REUTERS)

Jumlah mangsa yang maut dalam kejadian Oktober tahun lalu itu meletakkan rusuhan di Stadium Kanjuruhan sebagai terburuk di Asia dan kedua dalam sejarah bola sepak dunia.Insiden di Lima, Peru kekal sebagai tragedi terburuk selepas 328 orang terkorban ketika aksi kelayakan Olimpik Tokyo antara Peru dan Argentina pada 24 Mei 1964.Peguam penganjur perlawanan dari Arema, salah sebuah kelab bola sepak yang terlibat dalam perlawanan itu, berkata anak guamnya menafikan semua pertuduhan.“Sekiranya ada kecuaian sepatutnya polis, yang melepaskan gas pemedih mata, bukan kami,” kata Sudarman, peguam berkenaan.Peguam yang mewakili polis dan pegawai keselamatan disakwa bagaimanapun enggan mengulas lanjut. REUTERS


Lebuh raya ditutup akibat lubang benam

(Lebuh raya State Route-92 terus ditutup di kedua-dua arah susulanlubang benam/Reuters)

SAN MATEO COUNTY, 16 Januari- Sebuah lebuh raya di utara California ditutup untuk laluan semua kenderaan susulan lubang benam yang besar.Lubang benam berkenaan dikesan di San Mateo County pada Khamis lalu.Menurut media tempatan, lebuh raya State Route-92 terpaksa ditutup di kedua-dua arah untuk keselamatan orang ramai.Awal minggu ini, California dilanda hujan lebat dan angin kencang serta tanah runtuh yang merosakkan banyak harta benda.Bencana berkenaan turut menjejaskan bekalan elektrik, jalan raya dinaiki air dan kerosakan lebuh raya, selain penduduk diarahkan berpindah.Dalam perkembangan sama, dua kenderaan dilapor terjatuh ke dalam lubang benam di Chatsworth, Los Angeles pada awal minggu lepas. -Reuters


Dua maut dalam letupan loji kimia di China

(Tangkap layar kejadian letupan loji kimia di wilayah Panshan/Twitter @zhicheng_kim)

BEIJING, 16 Januari- Dua maut, manakala 34 lagi cedera dalam letupan loji kimia di China pada Ahad.Agensi berita tempatan, China Central Television (CCTV) melaporkan letupan berlaku di sebuah kilang di wilayah Panshan di timur laut Liaoning."12 masih hilang dan mangsa yang cedera dikejarkan ke hospital untuk rawatan," katanya.CCTV memaklumkan lebih 330 anggota bomba dikerah untuk memadam kebakaran.Kemalangan industri adalah perkara biasa di China disebabkan oleh piawaian keselamatan yang longgar dan penguatkuasaan lemah.Disember lalu, 18 orang terperangkap di bawah tanah selepas sebuah gua runtuh di lombong emas di wilayah Xinjiang. -AFP


Rakaman pesawat Yeti Airlines terbang rendah sebelum terhempas tular

(Tular rakaman pesawat terbang rendah dipercayai pesawat Yeti Airlines yang terhempas di Nepal pada Ahad/AFP/@CHANNELD4641

POKHARA, 16 Januari- Sebuah video tular di media sosial menunjukkan sebuah pesawat terbang rendah dipercayai milik Yeti Airlines yang terhempas di Nepal pada Ahad.Ia dirakam terbang rendah di atas kawasan perumahan dalam keadaan mengiring ke kiri sebelum kedengaran letupan kuat.

Setakat ini, 68 orang disahkan terkorban dalam nahas udara di sini yang disifatkan terburuk sejak tiga dekat lalu di negara itu.Dalam kejadian itu, pesawat terbabit membawa seramai 72 orang termasuk 15 warga asing dari Rusia, Korea Selatan, Ireland, Australia, Perancis, Argentina dan India sebelum dilaporkan menjunam dan terhempas ke dalam gaung."Kira-kira enam kanak-kanak berada dalam pesawat."Operasi mencari dan menyelamat masih giat dijalankan," jurucakap Pihak Berkuasa Penerbangan Awam Nepal, Jagannath Niroula. -AFP


R'Bonney Gabriel dinobatkan Miss Universe 2022

WASHINGTON, 16 Januari- R'Bonney Gabriel dari Amerika Syarikat (AS) dinobatkan sebagai Miss Universe 2022 pada malam Sabtu di New Orleans, Louisiana.Gabriel memenangi pertandingan ratu cantik edisi ke-71 itu dengan menewaskan 84 peserta lain.Naib juara dinobatkan kepada Amanda Dudamel dari Venezuela, manakala Andreina Martinez dari Republik Dominika di tempat ketiga.Gabriel dimahkotakan oleh Miss Universe 2021, Harnaaz Sandhu dari India.Pada usia 28 tahun, Gabriel merupakan peserta tertua dalam saingan tersebut.Semasa pusingan soalan Gabriel berkata "Saya percaya umur tidak menentukan kita."Gabriel ialah pereka fesyen dari Houston, Texas dan juga merupakan warga Filipina-Amerika pertama yang memenangi Miss Universe. -Reuters

(Ratu Cantik Venezuela, Amanda Dudamel, Ratu Cantik AS, R'bonney Gabriel dan Ratu Cantik Republik Dominika, Andreína Martínezbercakap semasa Pertandingan Miss Universe ke-71 di Pusat Konvensyen New Orleans Morialpada 14 Januari 2023 di New Orleans, Louisiana/AFP)


68 terkorban dalam nahas Pesawat Yeti Airlines, empat masih belum ditemukan

POKHARA, 16 Januari - Seramai 68 orang terkorban susulan sebuah pesawat yang membawa 72 penumpang dan anak kapal terhempas.Pesawat Yeti Airlines dipercayai terhempas sewaktu hendak melakukan pendaratan, dalam kejadian pada pagi Ahad.Pesawat dilaporkan dalam penerbangan dari bandar pelancongan Pokhara ke Kathmandu.

Berdasarkan rekod, 68 penumpang berada dalam pesawat, selain empat petugas kabin.53 orang dilaporkan adalah warga Nepal, lima warga India, Rusia empat, Korea Selatan dua, serta masing-masing seorang dari Ireland, Australia, Argentina dan Perancis.Menurut orang awam, pesawat terbakar sejurus terhempas.Seramai 200 anggota tentera Nepal digegaskan ke lokasi nahas di kawasan lembah Sungai Seti, yang hanya 1.5 kilometer dari lapangan terbang.Sementara itu, Perdana Menteri Nepal Pushpa Kamal Dahal melalui twitter, melahirkan rasa sedih atas "kemalangan tragis Yeti Airlines ANC ATR 72 yang dalam perjalanan dari Kathmandu ke Pokhara".-AFP


Angka korban akibat ribut di Filipina cecah 27

(Gambar edaran yang diambil dan dikeluarkan oleh Pengawal Pantai Filipina pada 11 Januari 2023 menunjukkan pekerja penyelamatmemindahkan kanak-kanak dari kawasan banjir di Zamboanga/AFP/Philippine Coast Guard)

MANILA, 16 Januari- Sekurang-kurangnya 27 orang maut dalam ribut yang melanda Filipina sejak akhir bulan lalu, dengan hujan lebat dijangka berlaku di negara yang terdedah dengan bencana dahsyat itu.Cuaca buruk melanda kepulauan selatan dan tengah negara itu sejak hujung minggu Krismas sehingga memaksa ratusan ribu penduduk meninggalkan kediaman mereka.Pejabat pertahanan awam Filipina dalam satu kenyataan pada Ahad memaklumkan ribut berturut-turut sejak awal tahun ini telah membunuh 27 orang di seluruh negara."11 orang dilaporkan cedera dan tiga masih hilang."Lebih 83,000 orang berteduh di pusat pemindahan dengan sekurang-kurangnya 1,200 rumah rosak akibat banjir dan hujan lebat," jelasnya.Pentadbiran Perkhidmatan Atmosfera, Geofizik dan Astronomi Filipina (PAGASA) pula memberi amaran mengenai hujan lebat dengan risiko banjir dan tanah runtuh di semenanjung Bicol dan wilayah Quezon yang terletak di hujung selatan Pulau Luzon.Filipina disenaraikan antara negara paling terdedah kepada kesan perubahan iklim dengan saintis memberi amaran bahawa ribut menjadi lebih kuat apabila dunia semakin panas. -AFP

(Pokok tumbang susulan banjir dan tanah runtuh akibat ribut di Mindanao/FB Armed Forces of the Philippines)


Gempa bumi 6.2 magnitud landa Sumatera

(Tiada ancaman tsunami dikeluarkan susulan gempa bumi berukuran 6.2 magnitud melanda Sumaterapagi tadi/ Twitter @infoBMKG)

JAKARTA, 16 Januari- Gempa bumi berukuran 6.2 magnitud melanda pantai pulau Sumatera di Indonesia pagi tadi, lapor Kajian Geologi Amerika Syarikat (AS).Pemantauan Geologi Amerika Syarikat (USGS) pula melaporkan pusat gempa terletak kira-kira 48 kilometer (km) di selatan-tenggara bandar Singkil di wilayah Aceh, pada kedalaman 37 km."Ia berlaku sekitar pukul 6.30 pagi waktu tempatan dengan kedalaman 48 km," katanya.Sementara itu, Agensi Meteorologi, Klimatologi dan Geofizik (BMKG) Indonesia memaklumkan, tiada ancaman tsunami dikeluarkan, selain tiada laporan kecederaan atau kerosakan harta benda diterima setakat ini."Gempa bumi menyebabkan orang ramai panik."Ia dirasai selama 3 hingga 10 saat di empat daerah di Aceh dan wilayah Sumatera Utara," kata jurucakap Agensi Pengurusan Bencana Negeri (BNPB), Abdul Muhari.Indonesia mengalami aktiviti seismik dan gunung berapi yang kerap kerana kedudukannya di 'Lingkaran Cincin Api Pasifik'.Pada 21 November lalu, gempa bumi berukuran 5.6 pada skala Richter melanda wilayah Jawa Barat di pulau utama Jawa dengan mengorbankan 602 orang.Kebanyakan mangsa terbunuh disebabkan bangunan runtuh atau tanah runtuh.Untuk rekod, gempa bumi yang melanda Sumatera pada 26 Disember 2004 merupakan antara bencana alam paling dahsyat yang pernah berlaku. Gempa kuat 9.1 magnitud itu mencetuskan tsunami setinggi 30 meter di pantai Banda Aceh di Sumatera.Tsunami tersebut turut membadai Sri Lanka, India dan Thailand dengan mengorbankan lebih 230,000 orang keseluruhannya. -AFP


Lelaki ditahan selepas uranium dirampas di lapangan terbang Britain

LONDON, 16 Januari- Seorang lelaki ditangkap sebagai sebahagian daripada penyiasatan memerangi keganasan British berikutan  sebungkus uranium ditemukan di lapangan terbang London bulan lalu.Bahan radioaktif itu ditemui dalam bungkusan di Heathrow, salah satu lapangan terbang paling sibuk di dunia, pada 29 Disember.Polis menahan lelaki berusia 60-an itu di Cheshire, barat laut England, bawah Akta Keganasan UK dan dia dibebaskan dengan ikat jamin sehingga April."Saya ingin menjelaskan bahawa walaupun telah membuat penahanan ini, dan berdasarkan apa yang kita ketahui sekarang, insiden ini nampaknya masih tidak dikaitkan dengan sebarang ancaman langsung kepada orang ramai," kata Komander Richard Smith, ketua Counter Terrorism Polis Metropolitan. Perintah."Penemuan uranium dalam jumlah yang sangat kecil dalam pakej di Lapangan Terbang Heathrow jelas membimbangkan, tetapi ia menunjukkan keberkesanan prosedur dan semakan yang dilakukan dengan rakan kongsi kami untuk mengesan jenis bahan ini."Katanya, siasatan sedang dijalankan.Akhbar tabloid British The Sun, yang pertama kali melaporkan berita tersebut berkata bungkusan itu berasal dari Pakistan dan tiba di Britain dalam penerbangan dari Oman.-AFP


30,000 berarak menuntut pemotongan penjagaan kesihatan di Madrid dihentikan

MADRID, 16 Januari- Puluhan ribu orang berarak di Madrid pada Ahad, menuntut pemotongan dan penswastaan perkhidmatan penjagaan kesihatan awam dihentikan.Memukul gendang dan melaungkan slogan, penunjuk perasaan memenuhi jalan utama yang melepasi muzium El Prado di bandar itu; menarik penyertaan 30,000 orang, menurut jurucakap kerajaan.Perkhidmatan penjagaan primer di kawasan Madrid telah berada bawah tekanan besar selama bertahun-tahun kerana kekurangan sumber dan kakitangan, memaksa lebih ramai orang beralih ke jabatan kecemasan hospital yang kini dibanjiri pesakit.Minggu ini, persatuan pekerja perkhidmatan kecemasan SEMES berkata jabatan A&E (kemalangan dan kecemasan) di Madrid telah menyaksikan peningkatan 10 hingga 20% pesakit.Pada perarakan itu, berpuluh-puluh orang mengangkat sepanduk besar bertulis: "Tidak kepada pemotongan dan penswastaan dan ya kepada penjagaan kesihatan dan perkhidmatan awam". Yang lain memegang sepanduk menuntut peletakan jawatan pemimpin sayap kanan wilayah Isabel Diaz Ayuso dan berkata "Pemotongan penjagaan kesihatan adalah satu tindakan jenayah"."Keadaan di Madrid tidak mampan kerana dasar pengabaian dan penswastaan yang disengajakan yang dilaksanakan oleh Ayuso dan kerajaannya, yang hasilnya dapat dilihat dengan jelas melihat kepada situasi di jabatan kecemasan" ADSP minggu ini, menggesa orang ramai menyertai perarakan itu."Kita tidak boleh meneruskan bilangan katil hospital yang tidak mencukupi, yang semakin teruk setiap tahun dengan pengurangan katil di pusat awam dan pengalihan wang awam ke pusat swasta."Demonstrasi itu berlaku di tengah-tengah gelombang mogok berhubung kekurangan penjagaan kesihatan awam di seluruh Sepanyol, dengan tindakan mogok dirancang atau diancam di sekurang-kurangnya lapan daripada 17 wilayahnya.Di Madrid, doktor penjagaan primer dan pakar pediatrik meneruskan mogok tanpa had pada Khamis yang bermula sejak21 November lalu.Kesatuan doktor Amyts berkata ia meneruskan mogok selepas perbincangan dengan kementerian penjagaan kesihatan serantau gagal. -AFP


Serangan bom di gereja Congo akibatkan sepuluh maut

BENI, 16 Januari- Sekurang-kurangnya sepuluh orang terbunuh pada Ahad selepas sebuah bom meletup di sebuah gereja di timur Republik Demokratik Congo.Butiran serangan masih tidak dapat dipastikan tetapi jurucakap tentera Antony Mualushayi berkata ia adalah perbuatan pengganas.Kejadian tersebut berlaku di sebuah gereja Pentakosta di Kasindi wilayah Kivu Utara, sebuah bandar di sempadan dengan Uganda.Mualushayi kemudian memberitahu pemberita sepuluh mayat telah dibawa ke bilik mayat berikutan letupan itu.Tidak jelas siapa yang melakukan serangan tersebut. Mualushayi berkata bahawa seorang suspek  warga Kenya telah ditangkap.Kementerian komunikasi DRC berkata di media sosial bahawa serangan itu dipercayai dilakukan oleh kumpulan Pasukan Demokratik Bersekutu (ADF).ADF, yang didakwa Daesh sebagai gabungannya di Afrika Tengah, aktif di kawasan Kasindi.Ia telah dituduh membunuh beribu-ribu orang awam Congo dan melakukan serangan bom di Uganda.Sejak 2021, operasi ketenteraan bersama Congo-Uganda telah menyasarkan ADF di Kivu Utara dan wilayah jiran Ituri.Lebih 120 kumpulan bersenjata berada di timur DRC yang kaya dengan mineral, kebanyakannya merupakan warisan perang serantau yang berkobar pada permulaan abad ke-21.-AFP


Penunjuk perasaan antiarang Jerman tuduh polis lakukan keganasan

(Aktivis alam sekitar bergantung pada tripod sebagai protes terhadap perobohan kampung untuk tujuan pengembangan lombong arang batu pada 10 Januari 2023 di Luetzerath, Jerman barat / AFP)

LÜTZERATH, 16 Januari- Aktivis iklim pada hari Ahad menuduh polis melakukan keganasan selepas pertempuran semasa demonstrasi di sebuah perkampungan yang dimusnahkan untuk memberi laluan kepada pengembangan lombong arang batu.Dalam operasi yang bermula pada hari Rabu, ratusan polis telah mengusir aktivis dari perkampungan di Luetzerath di barat Jerman.Tapak itu, yang telah menjadi simbol penentangan terhadap bahan api fosil, menarik ribuan penunjuk perasaan pada Sabtu, termasuk aktivis iklim Sweden, Greta Thunberg.Penganjur protes melaporkan bahawa berpuluh-puluh orang telah cedera dalam pertempuran dengan polis.Indigo Drau, jurucakap penganjur protes, pada Ahad memberitahu sidang akhbar bahawa polis telah melakukan keganasan.Pegawai polis telah memukul penunjuk perasaan, kebanyakannya mengalami kecederaan di kepala, katanya.Aktivis pada Sabtu telah menuduh polis memukul menggunakan baton, semburan lada, meriam air, anjing dan kuda.Sekurang-kurangnya 20 aktivis telah dibawa ke hospital untuk rawatan, kata Birte Schramm, seorang doktor dengan kumpulan itu. Sebahagian daripada mereka telah dipukul di kepala dan perut oleh polis, katanya.Penganjur berkata 35,000 penunjuk perasaan berdemonstrasi pada hari Sabtu. Polis meletakkan angka itu pada 15,000.Jurucakap polis berkata pada Ahad sekitar 70 pegawai telah cedera sejak Rabu, ramai daripada mereka dalam pertempuran pada Sabtu.Prosiding jenayah telah dilancarkan dalam kira-kira 150 kes, kata polis, termasuk penentangan terhadap pegawai polis, kerosakan harta benda dan pelanggaran keamanan.Keadaan di lapangan "sangat tenang" pada hari Ahad, kata jurucakap polis itu.Kira-kira berbelas-belas aktivis masih bersembunyi di rumah pokok dan sekurang-kurangnya dua bersembunyi di dalam terowong bawah tanah, menurut polis.Luetzerath, telah ditinggalkan beberapa lama oleh penduduknya, dan kini sedang dibangunkan untuk memberi laluan kepada pengembangan lombong arang batu.Lombong itu, yang sudah menjadi salah satu yang terbesar di Eropah, dikendalikan oleh firma tenaga RWE.Pengembangan itu diteruskan walaupun terdapat rancangan untuk menghapuskan arang batu secara berperingkat menjelang 2030, dengan kerajaan menyalahkan krisis tenaga yang disebabkan oleh pencerobohan Rusia ke atas Ukraine.-AFP

(Anggota polis di atas platform bersedia untuk mengeluarkan aktivis alam sekitar yang duduk di atas arca X kuning gergasi pada 10 Januari 2023 di Luetzerath, barat Jerman /AFP)


Angka korban pesawat terhempas di Nepal meningkat kepada 66 orang

POKHARA, 15 Januari- Sekurang-kurangnya 66 terbunuh apabila sebuah pesawat yang membawa 68 penumpang dan empat anak kapal terhempas di Nepal. Jurucakap Tentera Nepal Krishna Bhandari memberitahu 66 mayat telah ditemukan dari lokasi nahas setakat ini.Usaha mengesan enam lagi mangsa sedang giat dijalankan.Pegawai kanan di Kementerian Dalam Negeri, Fanindra Mani Pokharel, memberitahu pesawat penumpang yang dikendalikan Yeti Airlines terhempas berhampiran Pokhara, sebuah destinasi pelancongan popular yang terletak 200 kilometer dari barat Kathmandu.Jurucakap Polis Nepal, Tek Prasad Rai memaklumkan bahawa anggota polis dan tentera dikerah ke lokasi nahas.Perdana Menteri Nepal Pushpa Kamal Dahal, melahirkan kesedihan atas "kemalangan tragis Yeti Airlines ANC ATR 72 yang dalam perjalanan dari Kathmandu ke Pokhara."Kedutaan India di Kathmandu, mendedahkan maklumat yang diberikan Pihak Berkuasa Penerbangan Awam Nepal menyatakan lima warga India menaiki penerbangan itu.-AFP


Peru isytihar darurat di Lima dan tiga wilayah

LIMA, 15 Januari- Kerajaan Peru mengisytiharkan darurat terhadap ibu negaranya, Lima serta tiga lagi wilayah lain berikutan protes luar biasa terhadap Presiden, Dina Boluarte.Protes yang berlangsung telah mengorbankan sekurang-kurangnya 42 nyawa sejak beberapa minggu kebelakangan ini.Menerusi penguatkuasaan selama satu bulan itu bakal memberi kuasa kepada tentera untuk campur tangan bagi mengekalkan ketenteraman dan menggantung beberapa hak Perlembagaan seperti kebebasan bergerak dan berhimpun, menurut dekri yang diterbitkan dalam warta rasmi.Selain ibu negaranya, perintah darurat itu meliputi wilayah Cusco dan Puno serta pelabuhan Callao yang terletak bersebelahan dengan Lima.Lebih 100 sekatan jalan raya dilakukan bertujuan menghalang pergerakan lalu lintas di seluruh Peru semalam, terutama di kawasan selatan, yang menjadi pusat protes selain di sekitar Lima.Pihak berkuasa bagaimanapun, membuka semula operasi lapangan terbang antarabangsa Cusco, berikutan ia penting untuk sektor pelancongan Peru.Peru dilanda krisis politik beberapa tahun kebelakangan ini, dengan Boluarte, 60, pemimpin yang memegang jawatan presiden yang keenam dalam tempoh lima tahun.Bekas presiden, Castillo, yang kini sedang disiasat dalam beberapa kes penipuan semasa memegang jawatan, direman dalam tahanan selama 18 bulan telah didakwa melakukan pemberontakan. - AFP


Biden isytihar California dilanda bencana besar

SALINAS, 15 Januari- Ribut yang berterusan di California telah mengakibatkan banjir buruk di kawasan itu selain turut berdepan ancaman salji lebat setinggi dua meter.Susulan itu, Presiden Amerika Syarikat (AS), Joe Biden mengumumkan California dilanda bencana besar.Menurut Perkhidmatan Cuaca Kebangsaan (NWS), hujan lebat, salji dan angin kencang serta satu lagi lonjakan kelembapan Pasifik dijangka berlaku esok.Ia sekali gus meramalkan 'banjir dahsyat' melanda lembah rendah Sungai Salinas iaitu kawasan pertanian utama di selatan Teluk San Francisco.Menurut kenyataan Rumah Putih pada semalam, bantuan Persekutuan akan disalurkan sebagai usaha tambahan kepada pihak tempatan dalam memulihkan kawasan yang terjejas akibat bencana alam itu.Dengan pengisytiharan itu, pembiayaan Persekutuan disediakan untuk membantu mangsa yang terkesan termasuk daripada segi perumahan sementara dan baik pulih.Sekurang-kurang 19 mangsa dilaporkan meninggal dunia akibat ribut itu dalam tempoh tiga minggu lalu. Mereka termasuk pemandu yang ditemui dalam kereta ditenggelami air dan individu dihempap pokok tumbang, selain sepasang suami isteri maut dalam runtuhan batu.Usaha mencari dan menyelamat seorang kanak-kanak berusia lima tahun, Kyle Doan terpaksa ditangguhkan akibat paras air yang terus meningkat serta faktor cuaca.

Dalam pada itu, seorang wartawan AFP pula menyaksikan air Sungai Salinas melimpah ke banyak tempat, termasuk membanjiri ladang dalam keadaan cuaca hujan berterusan.Gabenor California, Gavin Newsom, menggesa penduduk supaya terus berjaga-jaga dalam tempoh 24 hingga 48 jam akan datang.-AFP


Paris adakan referendum mengenai perkhidmatan penyewaan skuter elektrik

PARIS, 15 Januari- Penduduk di bandar Paris akan dijemput untuk mengundi dalam satu referendum berhubung perkhidmatan penyewaan skuter elektrik dibenarkan terus beroperasi di bandar itu.Ia memandangkan pihak pengurusan bandar dalam pertimbangan untuk mengharamkan kenderaan sewa itu.Menurut Datuk Bandar Paris, Anne Hidalgo, keputusan itu adalah disebabkan penunggang sering mengingkari larangan menunggang di atas kaki lima atau meletak kenderaan di tempat tidak sepatutnya selain pernah membuang jentera elektrik itu ke Sungai Seine.Masyarakat di bandar pula memuji syarikat pengendali oleh Lime, Dott dan Tier menyediakan 15,000 skuter sebagai alternatif dalam usaha menjaga pencemaran bunyi dan udara selain memudahkan urusan di bandar sibuk itu.Usaha itu juga dilihat dapat mengurangkan risiko pelepasan karbon dan kesesakan lalu lintas.Datuk Bandar berkata beliau cenderung terhadap pelaksanaan larangan namun akan menghormati undi warga Paris.Pada September, ketiga-tiga pengendali perkhidmatan skuter elektrik itu tidak diperbaharui lesen mereka yang akan tamat pada Mac, jika mereka gagal menghadkan tunggangan melulu dan penyalahgunaan lain.Bagaimanapun, pihak pengendali pada November telah mengemukakan beberapa cadangan penambahbaikan termasuk melengkapkan skuter dengan nombor plat yang akan memudahkan pengesanan jika ada penunggang yang melakukan kesalahan lalu lintas.-AFP


Sempadan perdagangan Muse-Ruili dibuka semula

YANGON, 15 Januari- Sebuah lintasan perdagangan sempadan Myanmar-China kini kembali dibuka selepas ditutup akibat situasi pandemik COVID-19 melanda dunia.Pusat pemeriksaan Muse-Ruili terkenal sebagai negara Asia Tenggara yang paling sibuk pada April 2020.Pintu sempadan bandar Muse dibuka pada Sabtu pukul 7.00 pagi waktu tempatan. Menurut Naib Pengerusi Muse Rice Commodity Exchange, U Min Thein, enam trak melakukan perjalanan silih berganti di persimpangan Mang Wein."China hanya membenarkan kami mengeksport makanan dan minuman pada masa ini," kata U Min Thein kepada AFP Ahad.Tambahnya, negara tembok besar itu tidak membenarkan penghantaran makanan utama ekonomi termasuk beras, beras pecah, kacang dan tembikai.Manakala China pula mengeksport peralatan pembinaan dan perindustrian, peralatan elektrik, peranti perubatan, barangan pengguna dan isi rumah serta produk makanan.Pembukaan semula pusat pemeriksaan Muse dilihat bakal membantu pemulihan ekonomi kedua-dua negara meski pernah disekat bagi mengelakkan penyebaran COVID-19.China baru-baru ini mengisytiharkan penamatan dasar sifar-COVID-19 dan kini berdepan situasi peningkatan kes jangkitan wabak berbahaya itu.-AFP


40 terbunuh dalam nahas pesawat terhempas di Nepal

POKHARA, 15 Januari- Sekurang-kurangnya 40 orang terbunuh dalam satu nahas pesawat terhempas di Pokhara, Nepal.Tragedi tersebut melibatkan pesawat milik syarikat penerbangan domestik, Yeti Airlines.Pihak berkuasa bergegas melakukan operasi carilamat (SAR) mangsa di tengah-tengah serpihan pesawat yang masih terbakar.Menurut jurucakap syarikat penerbangan, Sudarshan Bartaula, pesawat jenis ATR 72 itu dilaporkan membawa 72 orang penumpang termasuk dua bayi, empat anak kapal dan 10 warga asing.Pegawai keselamatan menjangkakan lebih banyak mayat akan ditemui susulan cuaca cerah membantu pasukan pencari dan penyelamat.Kemalangan udara bukan satu perkara luar biasa yang terjadi di Nepal, menempatkan lapan daripada 14 gunung tertinggi di dunia termasuk Everest kerana cuaca boleh berubah secara tiba-tiba dan menyebabkan keadaan berbahaya.-REUTERS